text:
ORANJESTAD: Dialuna Ministernan di Gabinete Wever – Croes || tabata den Parlamento di Aruba unda a trata e Najaarsnota 2022. Minister Endy Croes tabata presente unda a contesta pregunta di diferente Parlamentario haci na supersona riba su maneho di tanto enseñansa como deporte. Remarcabel ta cu durante contestacion ningun Parlamentariodi e Fraccion di AVP no tabata presente den sala. Minister Endy Croes a enfatisa cu tur loke e ta bin ta haciendo ta refleha den e Najaarsnota 2022. Tin un tussenrapportage‘Doorlichting van het Arubaanse Onderwijsbestel’ riba mesaunda cu a duna atencion na e recomendacionnan cu a bin dilanti den e rapport e.o. riba e parti di data, pa por reorganisay conecta e 85 scolnan di Aruba riba un sistema y asinaDirectie Onderwijs por tin un database. E proyecto ta den ehecucion tanto cu scolnan publico di DPS pero tambe cu e otro ‘stichting’ pa asina den e prome kwartaal 2023 por lografinalisa esaki. E tussenrapport ta enfatisa cu awendia bo no por tuma un decision sin data, bo mester tin data pa pormaneha. Un otro accion cu a wordo tuma ta recomendacionnumber 2 cual ta pa scoge e maneho di idioma. Tin un comision cu a wordo institui na maart 2022 y desde e momento eynan ta reuniendo cu diferente stakeholders y pa december di e aña aki e rapport final lo ta riba mesa, na undacu Gobierno mester tuma un decision y cumpli asina tambe cu e rapport. Un otro recomendacion cu a cuminsa traha caba riba dje ta e recomendacion number 11 cual ta e leynan di enseñansa. Nos leynan ta hopi anticua e.o. landsverordeningkleuteronderwijs, landsverordening basisonderwijs y landsverordening voortgezetonderwijs. Na e momento aki no tin ley pa beroepsonderwijs tampoco tin un ley Wet op Toezicht (WOT) di cual Inspectie Onderwijs tin mester pa controla e calidad di enseñansa. Minister Endy Croes a indicia cu a firma un contract cu profesor di Hulanda sr. Luitsen de Vries, ken tabata na Aruba na luna di maart ultimo. A forma e plataforma unda cu ta bay modernisa e leynan existente pero tambe traha e leynan cu falta, esaki mas cu claro ta tuma su tempo, bo no ta wak e trabounan aki di awe pa mañan, a calcula cu den 18 luna e leynan ta yega Parlamento di Aruba pa asina wordo trata.
Minister Endy Croes a indica cu un otro trabou cu tambe cu ta andando ta financiamento di enseñansa den su totalidad, esakita recomendacion number 10 pero 12 y 13 tambe ta papia di dje esta eficiencia den financiamento. Tin dos register accountant local di 2 diferente compañia ta atendiendo cu esaki pa trece mehoracion pa enseñansa den su totalidad.
Docentenan di Papiamento:
Tabatin un total di 21 maestro di Papiamento cu a termina nan estudio e aña aki di cual 11 a haya trabou, 3 ta desea di siguistudia, 6 falta pa haya un trabou y 1 ta pendiente.
Pasonan cu a wordo tuma pa Arubahuis duna asistenciana nos studiantenan cu ta continua nan estudio na Hulanda:
Tin un rapport di Ombusman di december 2020 cu ta indica:1. BSN, 2. Huisvesting y 3. Seguro ta e puntonan cu mestermas atencion. E mandatario sigui bisa cu ta reuni caba cada 2 pa 3 siman cu Arubahuis y mentornan. Aruba ta bezig cu diferente gemeente pa regla miho afspraak pa huisvesting. Na Aruba lo cuminsa cu un campaña pa studiantenan di HAVO 5, VWO y EPI pa inscribi mas tempran, si tin e intencion pa continua cu nan estudio na Hulanda. Lo stimula e studiantenan cu e proximo aña ta bay Hulanda pa inscribiprome cu 31 di october di e aña aki, mas tempran inscribi mas oportunidad tin pa haya camber.
Tres prioridadnan den enseñansa, calidad basico di enseñansa, enseñansa pa un y tur competencianan di siglo 21:
Calidad basico di enseñansa:
Actualisacion di leynan pa enseñansa, compilacion di data, renobacion di infracstructura di enseñansa, mehoracion di financiamento den enseñansa.
Enseñansa pa un y tur:
Lo precura pa tur alumno haya cupo riba e nivel di enseñansa cu e tin derecho riba dje.
E competencianan di siglo 21:
Recapasitacion di docentenan na e.o. na EPI y EPB pa cu e guia den HKS. (Herziening Kwalificatiestructuur)
Prioridad 1.
Calidad basico di enseñansa
Prioridad 2. Enseñansa pa un y tur:
Prioridad 3. competencianan di siglo 21:


c: text/html

text:
Aruba ta haya e oportunidad pa yena e cuestionario di Censo online
Pa medio di e comunicado di prensa aki, Oficina Central di Estadstica kier a informa e pueblo di Aruba lo siguiente pa cu Censo 2020.
Un Censo ta un conteo general di poblacion y vivienda. Den otro palabra durante e Censo nos ta conta tur persona cu ta biba na Aruba na un momento specifico. E Censo ta wordo teni segun principionan y recomendacion di Nacion Uni y ta tuma lugar cada 10 aña. E ultimo Censo a tuma lugar na 2010, esey kiermen cu e aña aki 2020, e siguiente Censo tin cu tuma lugar.
E ta asina cu actualmente Aruba ta pasando door di un temporada dificil, pero net den e momentonan aki e ta di sumo importancia pa colecta datonan di e situacion real di hogarnan na Aruba. Censo2020 lo tuma lugar e aña aki, pero na un manera diferente cu nos ta custumbra cune den e Censonan anterior.
Censo2020 ta consisti di 2 parti:
1-10 di oktober 2020 Conteo Online
Durante e 10 dianan aki, e pueblo di Aruba ta haya e oportunidad pa yena e cuestionario di Censo online. Esaki kiermen cu cada adres por yena nan cuestionario di Censo online riba nan mes. Hogarnan por haya acceso na e cuestionario di Censo door di bishita e website di Censo2020 y usa nan number di parcela di WEB NV.
Hogarnan cu no tin un number di parcela di WEB por yama CBS pa haya un codigo individual. Personal di CBS lo ta disponibel via chat of via telefoon pa yuda esnan cu ta yena e cuestionario online. Mas despues nos lo duna mas informacion di nos “Census Help Desk” pa asina nos por sostene y guia e communidad di Aruba pa asina por yena e cuestionario online. Brindando e ayudo aki, CBS kier encurasha e pueblo di Aruba pa yena e cuestionario online.
CBS ta trahando diferente videonan informativo pa asina por duna e comunidad di Aruba mas informacion pa cu e Censo2020 por ehempel e diferente temanan cu ta wordo trata durante e cuestionario y cua preguntanan ta inclui. Tambe nos lo tin un checklist pa hogarnan cu ta indica ki informacion nan tin cu tin cla ora di yena e cuestionario pa asina esaki por bay mas facil y liher.
1-26 di November 2020 Conteo di cas pa cas
Hogarnan cu no a yena e cuestionario di Censo 2020 online lo ricibi un bishita di un di nos tellernan na nan cas. E tellernan lo ta encarga pa entrevista e personanan na nan hogar. E tellernan lo mantene nan mes na reglanan di higiena y lo usa mondkapjes y hand sanitizers ora di bishita hogarnan y claramente nan lo mantene nan mes na e distancia social.
Mirando e situacion actual, nos ta encurashi tur hende pa yena e questionario di Censo2020 online.
Den e siman aki nos lo cuminsa tuma contacto bek cu personan cu a yena e formulario di inscripcion pa fungui como un teller durante e Censo2020. Tene na cuenta cu e fecha pa subi caya a cambia, esaki lo tuma lugar di 1-10 di November 2020.
Keda pendiente pa mas informacion tocante Censo2020. Pa keda bon informa, like nos pagina di Facebook.

robotstxt: allowed

filter: keep


text:
WILLEMSTAD.- No ta solamente e plaka di supsidio ku gobièrnu ta duna na e organisashon ku ta organisá karnaval, pero gobièrnu ta hinka miónes den karnaval, ta loke ku minister Sra. Marilyn Alcalá-Wallé a duna di konosé na prensa. El a bisa ku ainda gobièrnu ta sinta ku herensia for di 2014.
Pa aña 2018 Fundashon JAG ta organisá karnaval i a haña un supsidio di 350 mil florin di gobièrnu.
Segun Sra. Alcalá-Wallé banda di e plaka aki gobièrnu ta hinka miónes i por mir’é den kantidat di overtaim ku polis, brantwer, e tim di GMN ku ta kontrolá durante di karnaval, ta kobra.
Gobièrnu no ta saka nada for di karnaval, i hasta e plaka di prekario ta bai pa e gruponan di karnaval.
Banda di esaki ainda gobièrnu ta sintá ku herensia di karnaval di 2014. Hopi hende a keda perhudiká dor di organisashonnan di karnaval i di kual nan no a haña pago pa trabounan ehersé.
“Hopi biaha organisashonnan ta laga hopi di deseá p’esei nos a bisa ku despues di karnaval 2018 ta evaluá Fundashon JAG. I si tur kos ta na òrdu, nan ta keda enkargá ku karnaval na 2019 tambe.”
Mas aleu Sra. Lisette Velden-Sambo direktor di sektor di kultura a bisa ku un organisashon no por haña un presupuesto pa traha kuné, ta surpasá esaki, i gobièrnu tin di paga esaki.
“Semper ora tin reto ta bisa e organisashonnan pa bin papia, negoshá ku gobièrnu. Pero hopi organisashon ta traha outónomo. Awor gobièrnu ta mas sabí, i a disidí ku e organisashon nobo aki ku ora tin reto, ta bin bèk na mesa ku gobièrnu pa determiná un ke otro promé ku hinka kurpa den debe”, ta loke Sra. Velden-Sambo a indiká.
Bron: Extra


text:
ORANJESTAD, 13 september 2020
Segun resumen di awe por tuma nota cu no a registra ningun persona recupera, tin 52 caso nobo di Covid-19 cu a wordo registra di cual tur ta residente, total di activonan awo ta 1486, total di testnan haci ayera ta 300, di cual 128 test a wordo haci na laboratorio di hospital y e total di caso di fayecimento relata na Covid-19 a keda mescos; 18.
Hospital ta informa cu tin un total di 39 persona interna di cual 12 ta den cuido intensivo y 27 ta isola riba piso general.


text:
KRALENDIJK – Radio Live 99.9FM a sostené un entrevista ekstenso ku Norwin ‘Nochi’ Willem, kende ta sekretario di Union di Sindikatonan Boneriano [USIBO], ku ta sostené e dos sindikatonan BPWU i FEDEBON. Esaki relashoná ku e situashon di BOPEC. “ Nos a sinta den kantina na BOPEC pa un reunion yamá, pa motibu ku e gerente di BOPEC establesé na Venezuela a pidi e trahadónan pa medio di sindikato, pa nan firma un akuerdo di no tin opheshon pa nan haña salario di luna di yüli i ougùstùs pagá awor. Motibu di esaki ta ku debí ku 30 di yüni e lisensia ta ekspirá. E lisensia ku ta ekspirá ta indiká ku e sèn ku tin riba e ‘S Growacount’, no por hasi uso di dje mas. Nan a pidi trahadónan pa medio di sindikato, pa nan firma un deklarashon ku nan no tin opheshon, pa promé ku e fecha di 30 di yüni, nan paga 2 luna di plaka na e trahadó.
Nos a aserka nos abogado i el a menshoná ku nos por bai ku e esaki kontal ku no ta mishi ku derecho laboral ku tin pendiente tantu di CAO i komo esnan ku tin IAO, i loke lei laboral di BES ta preskribí. Trahadónan a bai di akuerdo i a firma pa sostené un kaso huisio sumario ku BOPEC a entamá kontra e notario kende ta manehá e S-Growacount. E notario ta e persona ku por disidí si e ta los e sèn si òf no. El a bai di akuerdo pasobra e no ke hasié riba su mes. Si e haña un sentensia diktá pa hues, esei ta hasi su trabou mas fásil, segun e notario. E kaso a tuma lugá djabièrnè i awe e sentensia a yega. Esaki ta enserá ku nan ta deklará BOPEC no atmisibel.
Esaki debí ku falta un partido den e korte ku ta CUROIL. CUROIL tabata esun ku a haña e lisensia for di sèptèmber 2019, pa e por a komersialisá 85 mil bari di petroli, kumpr’é i bende ku Contour Global pa e kompania por a sigui produsí koriente pa e isla. Esei no tei mas i gezaghèber a anunsiá otro forma pa yega na fuel pa por sigui produsí koriente pa Boneiru. Esaki a pone ku nos komo sindikato a drenta den akshon pa wak kon ta bai hasi awor, pasobra hues a bisa ku e sèn ei no por us’é pa paga trahadó di BOPEC. Pues fin di luna di yüli no ta bai tin sèn pa paga trahadó. Nos a papia ku CUROIL, gezaghèber i minister di CUROIL pa wak kon por yega na solushon. Nos a pidi pa tur esnan ku por yuda duna un man pa solushon.
Nos a hasi yamada na tur trahadó keda ku pasenshi apesar di e situashon pa wak kon ta bai yega na solushon. E meta ta pa tene BOPEC habri. E aña aki ta 45 aña di eksistensia di e kompania. Tene habri ta nifiká trabou pa e hende i entrada pa nos ekonomia di Boneiru. Sea ta deklará BOPEC bankarota òf Chonki Delanoy ta ehekutá su beslag i ta bende BOPEC na findishi, i asina nos ta haña un kumpradó nobo. Si tin kumpradó nobo lo tin kontinuashon di BOPEC i hopi hende lo haña trabou pa drecha i duna servisio na e kompania. E sanshonnan ora pa ora ta bira mas fuerte. Merka lo no suavisá e sanshonnan miéntras presidente Nicolas Maduro ta na mando. Nos ta komprondé PDVSA su orguyo, ta su propiedat den un lugá stratégiko pa almasena e produkto petrolero. Nos no tin akshon kontra PDVSA, CUROIL i niun gobièrnu.
Simplemente nos ta pidi pa esnan ku por duna un man pa yuda solushoná e problema di BOPEC den un forma duradero. Nos ta duna tur sosten na PDVSA, pasobra nan a kumpli kabalmente ku paga pa tur trahadó. Awor ta importante pa yega na un forma pa sigui paga e trahadó di e kompania. Gobièrnu tin plan pa e aspekto di reda pa yuda pa e trahadó di BOPEC haña un plan sosial, si kos bai robes. Si BOPEC sera sigur den e temporada aki, kombiná ku e situashon di COVID-19, e ta krea un desaster sosial. Pues mester hasi tur posibel pa tene e kompania habri. Nos ta pidi pa tur trahadó apesar di e situashon keda kalmo pa no stroba e proseso ku por yega na solushon pa e situashon,” Norwin sekretario di USIBU a menshoná.
Awe djarason pa 2:30 di atardi a yama reunion di urgensia pa trahadónan di BOPEC.


text:
Weganan Olimpico di Tokyo 2020 lo sigi
E “Corona virus” no lo stroba e continuidad di e Weganan Olimpico
Relaciona cu Corona virus: Weganan Olimpico di TOKYO 2020 lo sigui
Den un reunion di Comite Ehecutivo di Comite Olimpico Internacional cu a tuma lugar awe diamars na e cede principal na Lausanne, Suisa, IOC a yega na e conclusion cu e Covid-19 virus, conoci mundialmente como e “Corona virus” no lo stroba e continuidad di e Weganan Olimpico cu dentro di algun luna lo tuma lugar na e ciudad di Tokyo, Japon.
Covid-19
Manera ya conoci e Covid-19 virus ta un forma nobo (version nr 7) di e virus cu ta causa griep tambe. E ta un version nobo di e virus cu ta plama lihe y ta hopi contagioso. Si bo wordo contagia, bo por bira malo y ta haya un griep pisa. Den solamente 5% di e casonan e simptomanan ta serio. Esey ta mas tanto den caso di personanan di edad avansa, of cu ta debil, cu ta malo of cu tin resistencia hopi abou. Eseynan mas tanto ta esnan cu ta core riesgo di por fayece debi na e virus aki. E otro personanan ta recupera despues di mas o menos dos siman.
World Health Organization ta califica
Mester bisa cu IOC ta den contacto continuo cu expertonan di e World Health Organization, cu ta cualifica e Covid-19 como un “local epidemic” y NO un “pandemic”. Ta bon pa tene cuenta cu cada aña ta fayece mas o menos 500.000 persona di e griep normal, esta e “seasonal flu”. Sen caso di e Corona virus e cantidadnan ta mucho mas abou. E expectativa ta cu e griep nobo aki lo desaparece, of cu e lo bira menos serio. Claro cu pa awor e ta dificil pa pronostica cu seguridad.
WHO ta e instancia mundial cu ta monitorea malesanan y ta duna conseho tocante pasonan pa tuma. WHO no a conseha pa impone restriccion di biahe. Otro organizacionnan ta varia den nan recomendacionnan. No tin unanimidad den e recomendacionnan y nan ta cambia regularmente.
Task Force
Mirando e problematica, IOC tin un task force interno cu ta studia e situacion. Comite Organizador di Tokyo 2020 tambe tin Task Force interno. Entre e diferente organisacionnan (incl. WHO) a crea un All Partners Task Force, cu ta consulta y mantene coordinacion di e pasonan pa tuma. Nan ta reuni semanalmente y ta sigui henter e desaroyo rond di e corona virus. Den seno di IOC mes, e Directornan General ta reuni 3x pa siman y ta monitoria henter e proceso di cerca.
Corona Virus y su efecto riba e eventonan clasificatorio
E noticia rond di e Covid-19 a trece un situacion dificil cune pa loke ta e eventonan clasificatorio pa e Weganan Olimpico di Tokyo 2020. No obstante esaki, mayoria di e eventonan ta sigui segun plan. Te cu awor di e mas o menos 500 evento clasificatorio: 10 evento a wordo cancela, 15 evento a wordo posponi, 8 evento a wordo re-aloca. E otronan a sigui segun plan. Ta posibel si cu e otro eventonan por a confronta impacto pa loke ta e participantenan. Pesey mes ta studiando awor si ta necesario pa tuma medida pa hasi algun cambio den e sistema di clasificacion. Por ta cu e evento clasificatorio a wordo cancela, awor ta bai wak con pa atende cu esey.
Den caso di “test events” na Tokyo, a modifica e formato, manera por ehempel hasi e evento pero sin publico. Asina mes e test events ta sigui, sin plan pa cancela of pospone esakinan.
Tur cos ta sigui normal
Notable ta cu e ceremonia di e cendemento di e candela Olimpico na Grecia riba dia 12 di maart ta sigui normal segun schedule. Solamente a simplifica e programa, cancelando e aspectonan no-escencial den e programa.
Pa loke ta comunicacion cu e atletanan, esaki ta tuma lugar na diferente manera. Lo manda comunicacion general y tambe personalmente, motivando e atletanan pa sigui cu nan preparacion pa e clasificacion y participacion na e Weganan di Tokyo. IOC ta coordina y comunica tambe frecuentemente cu e NOCs mas afecta. Na China mes ta kere cu e virus a yega su “peak” y awor ta birando menos. Awor aki tin mas caso pafor di China. Ningun atleta di China ta afecta y nan ta entrenando mas tanto pafo di China.
Claridad
Resumiendo e reunion di Comite Ehecutivo di IOC riba e problematica di e Covid-19 por bisa cu riesgo den caso di Corona virus ta minimo. Mester enfoca riba higiena, manera recomenda pa WHO: laba man! Ora cu un persona ta cuminsa mustra simptoma di ta malo (tosamento, dolor di garganta, keintura), isola e persona y lag’ue keda asina te ora cu e recupera, loke ta dura mas o menos dos siman. Ta importante pa tuma medida pero proporcional. Tene cabes frieuw, no drenta den panico. WHO te ainda no a wak ningun motibo pa declara un restriccion general di biahe. WHO ta considera e Weganan Olimpico como un safe event. Ta importante pa keda duna informacion CORECTO y completo tocante e virus y su efecto pa e Weganan Olimpico di Tokyo.


text:
Pa selebrá e echo spesial aki, Gobièrnu di Kòrsou, Ofisina di Turismo di Kòrsou, Curaçao Airport Partners i
Curaçao Airport Holding a tene un resepshon na Aeropuerto Internashonal Hato. Presente na e
inaugurashon tabata Minister di Desaroyo Ekonómiko, sr. Ruisandro Cijntje, Minister di Tráfiko, Transporte i Planifikashon Urbano, sr. Charles Cooper, Managing Director di Jetair Caribbean sr. Antonio Ribeiro, CEO di Jetair Caribbean sr. Robert Maas i Director of Air Service Marketing & Development na Curaçao Airport
Partners, sra. Peggy Croes. E ruta nobo di Jetair ta hasi posibel pa mas turista for di Aruba bin eksperensiá e produkto úniko ku Kòrsou ta ofresé. Ademas, e konekshon nobo ku Jetair a inisiá ta brinda tambe mas opshon di biahe pa nos pueblo lokal. E buelo di Jetair lo ta 4 biaha pa siman, dos biaha riba djaluna i dos biaha riba djabièrnè. E buelonan ta keda efektuá ku un Fokker 70 ku un kapasidat di 80 stul.
Pa selebrá e echo spesial aki, Gobièrnu di Kòrsou, Ofisina di Turismo di Kòrsou, Curaçao Airport Partners i


text:
Un hoben Canades, studiante di medicina na Aruba ta sali pa gosa y ta haja su morto a base di un discushon y golpi dor di e security di un nightclub. Na Aruba, mi dushi Tera. Un ehempel mas di violencia cu ta birando normal riba nos isla chikito? Kico nos lo conclui si nos analisa e bida nocturno riba nos isla? Nos ta tende e mesun tipo di reaccionnan ora algo similar pasa. ‘Hopi erg’. ‘Esaki no por’. ‘Castigo pisa mester cay’. Tur esaki, sin investiga si na nos isla chikito podise tin demasiado libertinaje den bida nocturno. Nos kier imita paisnan grandi sin mira si nos tin e infrastructura, mentalidad, regulacion, disciplina y etica di trabou necesario. Poder ta un cos peligroso ora e no ta sostene pa norma, balornan y reglanan cu ta pone tambe limitacionnan con leu un hende por jega cu su autoridad. Cu e cosnan aki ta pasa den paisnan grandi tambe? Sigur! E ora nos por puntra nos mes ‘unda nos kier bay cu nos progreso na Aruba?’. Puntra nos mes ‘kico nos ta considera normal’, ‘ki actitudnan nos ta dispuesto pa acepta y kico no’. ‘Con hopi nos kier inverti den training di comunicacion y enteraccion humano (people skills) di e hendenan cu nos ta tuma na trabou.
E nivel di servicio na Aruba no semper ta cuadra cu e imagen cu nos tin den exterior. E amabilidad y cariñosidad di e hendenan cu ta brinda servicio hopi biaha no ta esun cu a hasi Aruba famoso. Cheap labor, falta di training y crisis mundial sigur ta hunga un rol. Tur esaki lo keda mescos si nos no cuminsa pensa na un nivel mas cosmopolitano, pero manteniendo e karakter local. Un nivel cu por a evita e caso lamentable aki. Podise ta bon pa nos pensa cu excesonan di violencia lo por stop ora hendenan ta haja mas satisfaccion den nan trabou.
Ta mas sabi pa nos stimula un actitud cu nos t’ey pa sirbi otro, pa ta cordial cu otro. Ta sabi tambe pa sa mas di e poder di pensamento, cu ta sinja nos cu cos bon lo atrae mas cos bon. Nos lo no stop violencia cu un actitud di mas rigides. E hendenan cu tin poder, con chikito cu e por ta, lo tuma poder den nan man ora nan ta haja esaki necesario. Esaki ta e ley di selva, e instinto humano ora un sociedad no a sinja su hendenan pa biba segun balornan humano eleva. ‘No reaciona, pero entermedia pa situacionnan no escala’. Imagina bo un sociedad unda ta incentiva y duna ehempelnan noble. Unda ta educa y guia e hende pa e bira na prome lugar un bon ser humano. ‘Trata cada hende, manera abo kier ser trata’. ‘Imagina bo cu e tabata bo yiu, con bo lo a sinti?’. Esaki ta empatia of afinidad cu bo prohimo. Mi no kier perde speransa den mi Aruba, dushi Tera, e isla cu a mira mi nace. E isla cu a inspirami pa pensa cu un dia nos por TA e ehempel di ‘un isla felis’.
Ingrid Werleman, www.comprondiendobida.com


text:
KRALENDIJK – Kabes di skol Kolegio Kristu Bon Wardadó, yùfrou Carinne Thielman a manda karta awe mainta pa tur mayor ku tin yu den grupo 8B. Den e karta ta informá ku tin un alumno ku a tèst positivo pa COVID-19.
“Pa medio di e karta aki nos di partisipá na mayórnan, ku awe mainta nos a haña notifikashon, ku tin un alumno den grupo 8B a tèst positivo pa COVID-19.
Pa e motibu aki nos ta manda tur mucha di grupo 8B kas awe djaluna 28 di sèptèmber 2020, pa evitá ku e kontagio ta ekspandé.
E alumno nan lo keda dos dia kas. Awe djaluna 28-09-2020 i djamars 29-09-2020.
Skol lo sòru pa desinfektá e lokal rigorosamente.
Nos ta urgí mayornan pa bin buska e yu na skol awe mainta mas pronto posibel.
Nos ta pidi mayornan pa vigilá e salú di e yu. Si e yu tin un di e siguiente síntoma nan: doló di garganta, tosamentu, fèrkout, pèrdida di smak, benout, nanishi ta kore, keintura i doló di kabes, nos ta pidi por fabor laga e yu bai tèst. Si e yu a tèst negativo, lag’é 2 pa 3 dia na kas pa siguransa.
Nos ta spera di a informá mayornan sufisiente”, yùfrou Thielman a bisa den e karta na mayornan.


text:
Lider di fraccion di MEP, drs. Shailiny Lee, tabata presente n’e inicio di e renobacion St. Aloysius y a indica di tabata feliz manera hopi a accentua mainta. Na momento cu el a drenta parlamento no tabatin un presupuesto, no tabatin un reunion cu nan a atende cu DOW of enseñansa y cu su persona no a pidi atencion p’e scol aki. Awe mescos cu otro hende a hiba palabra, den nomber di fraccion di MEP, nan ta hopi contento.
Despues di a aproba na mas di un ocasion fondo necesario pa renoba e scol, awe despues di tanto aña por mira cu esaki a keda cristalisa. E renobacion di e scol aki a inicia y pronto e muchanan di Noord no mester subi e bus mas y bay te Playa pa por haya enseñansa. Pero nan por keda den nan mesun districto den un edificio adecuado pa nan por haya enseñansa di calidad. Segun e parlamentario, esey ta algo cu nan ta bin ta boga p’e.
Ricky Hoek, parlamentario di MEP, a gradici y bisa danki na minister di Enseñansa, Endy Croes, y Gabinete Wever-Croes II p’e logro di cuminsa e plan di renobacion dje scol basico na Noord. Sigur cu ta un patrimonio den cultura di Noord y a forma hopi habitante.
Hoek como habitante di Noord ta orguyoso pa mira otro di nan scolnan renoba y cu pronto e muchanan por sigui nan educacion den districto di Noord mes.
Pa mas lesa TREMPAN.COM.


text:
WILLEMSTAD — Den siman tras di lomba e sorteo pa e final di e Scotiabank Caribbean Cup ku lo tuma lugá di 22 pa 25 di yüni na Martinique a tuma luga. FFK a sigui e sorteo aki via Skype huntu ku e otro federashonnan ku ta den kontienda pa e gran final aki.
E paisnan ku ta den nos pul ta lo siguente:
- Jamaica
- Martinique
- Kòrsou
- Frans Guyana
E promé partido lo ta dia 22 di yüni 6’or di atardi entre Jamaica i Frans Guyana mientras e segundo partido lo ta 8or di anochi, kaminda nos selekshon nashonal lo enfrentá e ekipo amfitrion, Martinique.
E hungadónan ku a forma parti di nos último weganan di nos selekshon ta lo siguiente:
- Eloy Room
- Rowendy Sumter
- Jarzinho Pieter
- Germaine ‘Kemy’ Agustien
- Jarchino Antonia
- Leandro Bacuna
- Shanon ‘Cheese’ Camelia
- Elson ‘Sontje’ Hooi
- Rangelo Janga
- Juriën Gaari
- Gino van Kessel
- Jason Wall
- Quinten Jakoba
- Michaël Maria
- Dustley Mulder
- Gevaro Nepomuceno
- Ayrton Statie
- Felitciano Zschusschen
- Christoper ‘Papa’ Isenia
- Ashar ‘Acha’ Bernardus
Fin di mart, durante kalendario di FIFA, e selekshon lo bin huntu pa kontinuá ku training nan pa e final di e Scotiabank Caribbean Cup i despues sigui ku e Gold Cup 2017 lo tuma lugá den luna di yüli na Merka, kual ta otro evento grandi ku lo konta ku kobertura mundial.


text:
Ku gran orguyo i satisfakshon Kuerpo Polisial Hulanda Karibense (KPCN) ta lansa e wèpsait renobá PolitieCN. Banda di un ‘look’ fresku e wèpsait renobá ta ofresé aun mas opshon pa tuma kontakto ku polis i ta ofresé espasio pa enfoká riba temanan relatá ku polis.
Teniendo kuenta ku desaroyo digital konstante i nesesidat di e habitante- i bishitantenan di Hulanda Karibense, na komienso di 2021 Kuerpo Polisial Hulanda Karibense (KPCN), a inisiá un kolaborashon ku Polis Hulandes (NP). E kolaborashon aki ta un ekstenshon di akuerdonan eksistente ku NP. P’esei a diseñá e wèpsait renobá segun mesun struktura i a base di mesun eksigensia di kalidat ku esun di Polis Hulandes.
TUMA KONTAKTO KU POLIS DI FORMA DIGITAL I FÁSIL AWOR TAMBE POSIBEL
E wèpsait renobá ta hasi tumamentu di kontakto ku polis aun mas aksesibel. Riba e wèpsait ta posibel, pa via e tap ‘kontakto’, manda un tep, keho, kòmplimènt òf notifikashon. PAGA TINU! No ta posibel (ainda) pa duna keho via e wèpsait. Esaki ainda mester tuma lugá na bali òf via agente polisial. Notifikashon ku grado di urgensia por hasi solamente via di e liña di emergensia 911.
KEHO VIA WÈPSAIT
Ku lansamentu di e wèpsait awor por ta posibel atrobe pa yena un formulario di keho digitalmente. A deliberá tokante e posibilidat aki anteriormente ku Defensor di Pueblo Nashonal i ta ofresé komunidat chèns pa mèldu un keho tokante tantu tratamentu di un kaso andando komo tokante komportashon di polis. Un partido eksterno i independiente lo evaluá e notifikashon aki. E partido lo duna konseho na Hefe di Kuerpo ku na su turno lo tuma desishon tokante e komportashon. Den kaso ku un dunadó di keho no ta satisfecho, esaki por hasi un apelashon riba Defensor di Pueblo Nashonal. Ku e totalidat aki di prosedura i leinan, kual konforme e rapòrt resien di mantenshon di órden, ta traha bon, KPCN ta trata di ta mas transparente posibel i tambe ta trata di siña di eventual fayo.
INFORMASHON KU TA DESTAKÁ/ DEN SPÒTLAIT
Aktualmente tin algun tema ku a pone spòtlait riba dje riba e página ‘home’ di e wèpsait. Na e momentu aki esakinan ta, banda di e areglo di duna keho, yudansa pa víktima i informashon tokante krímen sibernétiko. Den kurso di otro aña lo kompartí muchu mas tema. Por haña esakinan via e tap ‘tema’.


text: Diahuebs mainta a drenta informe di un caso di maltrato na Caya Alicia Godett, mesora a dirigi un patruya na e sitio. Na yegada di e patruya a bin compronde cu e dama lo a ser agredi pa su ex-pareha di fam M. y cu ta biba na Savaneta. E patruya a conseha e dama pa bay Centro Medico y busca un declaracion medico di e lesionnan ricibi mientras nan ta bay Savaneta pa atende cu e ex. Polis a bay na cas di e ex y a papia cu e ex y a hala su atencion y pa bis’e cu recherche ta bay atende cu e caso di maltrato aki.


text:
“Nos ta recuperando mas fuerte danki na tur cu ta biba riba e pida baranca aki y e amor grandi cu nos tin pa nos pais”
Prome Minister Evelyn Wever-Croes dialuna ultimo a anuncia cu desde dialuna 12 di september, 2022, a de-escala e fase di crisis y ta bay den fase di rehabilitacion cu lo dura te cu 31 di december di e aña aki. Crisis team no ta bay traha mas cu e landsbesluit, e decreto, ni e ‘ministeriele regelingen’ basa riba e ley di calamidad. E landsbesluit den cual a decreta Covid como un crisis, a wordo hala aden desde e fecha menciona.
Aruba a experencia 5 diferente ola di Covid. E prome ola a spera cu e lo a dal nos mas severo, sinembargo e tabata esun cu a dal minimalmente na comienso di 2020 na maart y april. Despues na augustus te cu november nos a haya un ola un poco mas grandi. Ora nos ta cerando aña 2020, el a bolbe cuminsa lanta cabes pero no a haya pieknan halto pero el a bay y bolbe cual a haci e ola number 3 mas largo, te na mei 2021. Despues na juli 2021, e casonan a bolbe aumenta y esey tambe a causa problemanan cu mester a atende. Y e ultimo ola tabata Omicron cu a dal nos mas duro for di december 2021 te februari 2022 cu a afecta nos turismo hopi depsues cu nos a cuminsa recupera. Despues di esey, danki na tur ciudadano, nos a logra pa baha esakinan y controla e cantidadnan.
Aruba a atende cu e Covid aki di un forma impresionante y sigur ehemplar pa hopi otro pais. Na principio Gobierno di Aruba hunto cu Crisis Team tabata den conferencia tur anochi pa duna informacion y despues a baha e frecuencia un poco. Tabata tin programanan special pa comparti mas informacion di nos profesionalnan cu henter comunidad.
A desaroya un Health App cu tambe ta ehemplar pa nos region. Aworaki cu Minister Dangui Oduber tabata den un mision cu Cas Real na Texas, e Health App aki a wordo menciona y Aruba a haya opi elogio pe.
E maneho di vaccunacion, e vacunathon y e localidad di Sporthal cu tabata tin tambe a yuda hopi. Gobierno den e temporada aki no solamente mester a percura pa e aparato publico y semi-publico, pero Gobierno tambe a haci algo sobre-humano pa atende sector priva. Sector publico apesar cu no tabata tin entrada pa caha di Gobierno, Gobierno a sigui paga 83.4% di salario. Pa sector priva Gobierno a bin cu e proyectonan di FASE y Loonsubsidie pa por paga sikiera 60% di salario, pakete di cuminda y asina mas paketenan di estimulo y sosten.
“Probablemente esaki tabata e tempo mas dificil den nos historia y awo nos ta na e punto cu nos ta stop e uzo di e ley di calamidiad y bay den fase di rehabilitacion te fin di aña. Pero di awor aki caba mi kier gradici tur nos profesionalnan y frontlinersnan cu a yuda nos den e periodo dificil aki, henter e Crisis Team y tur e clusters cu ta traha den Crisis Team, Gobierno di Aruba, coleganan minister pa e cooperacion, Parlamento di Aruba cu a mustra flexibilidad y resiliencia cu nos por a atende cu tur e topiconan delicado aki y henter e comunidad di Aruba pa bo comportacion ehemplar yudando nos pa por bringa e crisis aki. Aruba tabata un di e paisnan mas fuerte afecta segun IMF, pero nos ta un di e pais tambe cu ta recuperando mas fuerte na e momento aki y esaki ta danki na tur cu ta biba riba e pida baranca aki y e amor grandi cu nos tin pa nos pais. Porfabor ban sigui cuida”, Prome Minister Evelyn Wever-Croes a expresa.


text:
Fundashon Prinses Wilhelmina Fonds a wòrdu fundá dia 16 di novèmber 1949 ku e meta pa kombatí kanser den e sentido di mas ámplio di e palabra. E Fundashon ta finansieramente dependiente di donatornan i no ta haña supsidio di gobièrnu.
Pa por kumpli ku su meta, PWF ta traha na 5 diferente manera:
- PWF ta duna guia i sostén na pashèntnan di kanser ku ta inskribí na e fundashon
- PWF ta duna guia i sostén na miembronan di famia serkano di pashèntnan di kanser ku ta inskribí na e fundashon;
- PWF ta stimulá i realisá programanan di informashon tokante di kanser;
- PWF ta stimulá i sostené otro organisashonnan i fundashonnan ku ta duna aporte na e meta di PWF;
- PWF ta duna aporte na investigashónnan tokante di kanser;
1. Guia i sostén na pashèntnan di kanser
Unabes miembro di e fundashon, miembronan por partisipá na seshonnan di informashon, nan por hiba kombersashonnan ku trahadónan sosial i por rekohé protésis di pechu, BH, peluka i otro suplementonan na PWF. Aparte di esei tin aktividatnan diario pa miembronan organisá pa e “Departamento Terapía i Rekreashon”. Tambe ta parti paketenan di alimento pa pashèntnan durante di e periodo di kimoterapia i radioterapia i PWF ta organisá eventonan sosial pa e pashèntnan.
Guia i sostén na miembronan di famia serkano
Famianan por pidi yudansa siko-sosial, ku trahadónan sosial di PWF ta ofresé.


text:
Kralendijk – Riba djabièrnè mainta 10 di desèmber Koninklijke Marechaussee (KMar) konhuntamente ku partnernan den kadena ta organisá un ehersisio kon pa manehá konflikto i krísis na Bonaire International Airport. E ehersisio ta tuma lugá entre 10 or di mainta i 1 or di mèrdia na e edifisio di catering na aeropuerto. Esaki por inkluí ku por mira huma, ku ta parti di e ehersisio.
Koninklijke Marechaussee ta enkargá ku entre otro tarea di polis na i den bisindario di aeropuerto i ta sostené polis ora ta nesesario. Pa e motibu aki, aktua den situashon di krísis ta un parti importante di e tareanan i kolaborashon.
Den kolaborashon ku Kuerpo Polisial Hulanda Karibense (KPCN), Kuerpo di Bombero Hulanda Karibense (BKCN), Entidat Públiko Boneiru (OLB) i Bonaire International Airport (BIA), ta praktiká un senario di krísis durante di e ehersisio pa ta bon prepará pa eventual desaster. E eksperensianan despues di e ehersisio ta duna un bista kiko ta bai bon den e kolaborashon i unda ainda tin nesesidat di kordinashon i profeshonalisashon.
Resientemente empleadonan di Koninklijke Marechaussee a sigui un kurso di dos dia riba tereno di kon pa manehá konflikto i krísis. Bureau Conflict- en Crisisbeheersing, ku ta forma parti di e Landelijk Tactisch Commando (LTC) di KMar, a duna e kurso. E kurso tabatin komo meta pa amplia konosementu i abilidat di e personal aun mas pa por aktua adekuadamente ora di krísis òf kalamidat; e ehersisio di dia 10 di desèmber ta pas bon den esaki.


text:
ADSL
ADSL (ta para pa Asymmetric Digital Subscriber Line of tradusí literalmente: Liña Digital Asimétriko di Suskribidó) ta un forma di DSL. E ta un teknologia di data komunikashon ku ta duna e posibilidat pa transmishon di data mas lihé via liñanan di telefon di koper kompará ku e modem konvenshonal di kòmpiuter por duna. E ta hasi esaki dor di utilisá frekuenshanan ku normalmente no ta wòrdu uzá seka un yama telefóniko, en partikular, e frekuenshanan uzá ta mas haltu ku e frekuenshanan ku e orea di hende por tende. E señal aki lo no bai muchu leu riba e kabelnan normal di linja di telefon, e or’ei ADSL por wòrdu uzá solamente riba distansianan kòrtiku. Tipikamente ménos ku 5 km.
Unabes ku e señal yega e kompania di telefon su ofisina lokal, e señal di ADSL ta wòrdu tumá i dirigí mesora na un netwerk konvenshonal di internèt anto ora tin e señal di e frekuensha di stèm, esaki ta wòrdu di suich pa un netwerk konvenshonal di telefon. Esaki ta duna e posibilidat pa tin un konekshon di telefon pa internèt via ADSL i ku yamadanan telefóniko tambe por wòrdu hasi mes un pareu.


text:
TEMPO: AWE ANOCHI: PARCIALMENTE NUBLA CU UN POSIBLE AWACERO PASAJERO. DEN MARDUGA Y MAYAN: PARCIALMENTE NUBLA CU UN AWACERO PASAJERO TE BREVE
TEMPERATURA MAXIMO 34 GRADO CELSIUS
TEMPERATURA MINIMO 27 GRADO CELSIUS
INDICE DI CALOR (HEAT INDEX) DEN Y ROND
DI ORANAN DI MERDIA: 36 PA 38 GRADO CELSIUS
UV INDEX: 12
BAHADA DI SOLO : 6:57 PM
SUBIDA DI SOLO : 6:28 AM.
BIENTO: MODERA TE BASTA FUERTE FOR DI DIRECCION OOST;N FORSA 4 TE 5 (20 TE 39 KM/ORA, 11 TE 21 NUDO). DEN DIA FUERTE TE POSIBLEMENTE DURO DEN RAFAGA; FORSA 6 TE 7 (40 TE 61 KM/ORA, 22 TE 33 NUDO)
SITUACION GENERAL DI TEMPO PA PROXIMO 24 ORA: UN OLA TROPICAL TA MOVIENDO DEN PARTI OOST DI CARIBE, Y LO PASA CU MAYORIA DI WEER NOORD DI REGION LOCAL DURANTE PROXIMO 24 ORA. APESAR DI ESAKI POR SPERA UN AWACERO PASAJERO TE BREVE RIBA CIERTO PARTINAN DI E ISLA.
CONDICIONAN MARITIMO/ ESTADO DI LAMA: NA PARTINAN PROTEJE DI COSTA: LEVE NA PARTINAN ZUID: TRANKIL TE MODERA NA PARTINAN OOST TE NOORDWEST DI COSTA: GENERALMENTE MODERA
AVISO/ ALERTA: NINGUN
FENOMENONAN SPECIAL: NINGUN
TEMPO TROPICAL SIGNIFICANTE: UN AREA DI PRECION ABOU, POTENTIAL TROPICAL CYCLONE NR.4, TA MOVIENDO DEN PARTI WEST DI GOLFO DI MEXICO TIN UN CHANCE MEDIO GRANDI DI SIGUI DESAROYA Y BIRA UN CYCLON TROPICAL DEN PROXIMO 48 ORA.
POTENCIAL DI AWACERO PA PROXIMO 24 ORA: 1 TE 5 MM; LOCALMENTE ESAKI POR VARIA.
REGISTRACION DI TEMPERATURA (GRADO CELSIUS) Y AWACERO (MM) DEN ULTIMO 24 ORA (8’AM PA 8’AM):
AIRPORT : MAX 33 / MIN 28 / 0.0 MM
WESTPUNT: MAX 33 / MIN 28 / 0.0 MM
STA ROSA: MAX 33 / MIN 28 / 0.0 MM
PRONOSTICO DI TEMPO PA PROXIMO 3 DIANAN: PARCIALMENTE NUBLA CU UN AWACERO BREVE. BIENTO LO TA FOR DI DIRECCION OOST I MODERA TE BASTA FUERTE; FUERTE TE POSIBLEMENTE DURO DEN RAFAGA; TEMPERATURA (GRADO CELSIUS) MAX / MIN LO TA: 34 / 28


text:
PANAMA — Di 16 pa 22 di ougùstùs Studenten Sport Federatie Dutch Caribbean a biaha ku un delegashon di atletanan di Boneiru, i Kòrsou riba diferente ramo di deporte pa e di 15e weganan universitario ODUCC Games 2015 na Panama. E disiplina nan ta atletismo, karate, basket bal di Kòrsou i atletismo, karate i tènis di mesa for di Boneiru. E atletanan di Kòrsou miembro di klup di atletismo Trupial – Auto City a tuma e weganan aki hopi na serio i a bai por la goma pa e premio nan. Tabata Marelly Balentina ku riba e promé dia di atletismo a gana medaya di plata riba tira disco femenino. Marelly a sigui riba e di dos dia ganando oro riba tira sper.
Anthony Manuel no a keda tras i a bin gana medaya di plata riba tira sper maskulino. Nathaniel Obispu a bin sali 2 bia na di 4e lugá riba 200 i 400 m. Nèt kòrtiku pa e lugá riba e podium di honor. E atletanan aki a demostrá madures, kompetiendo ku vários atleta universitario di nos aria. Tin +/- 1200 atleta di tur e 10 ramo di deporte na e evento aki, loke ta demostrá e magnitut di e kompetensia nan. Un pabien ta bai na e atletanan aki ku un bia mas a saka kara di Kòrsou, atletismo, nan klup Trupial – Auto City i nan mayornan ku ta sostené nan all the way.
Direktiva di klup di atletismo Trupial – Auto City ta gradisí tur e spònsernan, personan ku a bishitá nos konsierto riba Freewinds djamars último. Esaki a hasi posibel pa nos por a realisá e biaha pa Panama. Un danki spesial ta bai na Freewinds, Ced Ride i Hersel & Friends ku a yuda nos pa un tremendo show. Nos ta kere si ku den futuro mester tin fondonan pa kubri gastu di atleta nan ku ta biaha den representashon di pais Kòrsou. E delegashon lo yaga djasabra 12:00 Kòrsou.


text:
Konsiderando e obligashon di informashon pa ku konseho y e pueblo en general , Frakshon UPB ta hasi usu di art. 45 insiso 3 di reglamentu di Ordu ku kontesta verbal den e proksimo reunion de Konseho Insular.
Pregunta 1. Diputado ta na altura ku konseho Insular di Boneiru a risibi e TourismRecovery Plan dia 4 di Juni 2021
Pregunta 2. Ta berdad ku E plan aki a wordu elabora ku input di diferente Stake Holders ?
Pregunta 3. Kiko meta di e plan enrealidad ta ensera ora ku ta hasi usu de menshon di turismo di kalidad/ turismo di klase ?
Pregunta 4. Diputado por splika den ki forma e plan aki lo benefisia Boneiru? Kiko lo hasi pa re- emplasa entrada nan ku lo perde, tambe kon
lo bai juda kompania ku a perde sen? y ku ta berdad ku e plan aki ya ta kanando kaba kaminda ta konosi tambe ku a redusi e kantidad di barku di turista es decir redukshon den turismo krusero.
Pregunta 5. Kon Diputado ta kere di por hasi rekuperashon di e merkado nan eksistente? Halsando e konsumo promedio sin limita ni desminui partisipashon di komunidad.
Pregunta 6. Diputado ta kere ku den e periodo di pandemia aki por bini ku plan nan nobo ku kier kambia nos forma di turismo?
Benefisiando un grupo chikitu sektor hotelera mientras pueblo lo sufri di e konsekuensia nan .
Pregunta 7. Kiko ta invershon na ku a wordu hasi riba e terreno di servisio nan pa ku e turista?
(sektor horeka, hotelera y transporte)
Pregunta 8. Diputado tin sifranan ku ta mustra kuantu e persentage ta di persona nan ku ta biba direktamente o indirektamente di turismo ?
Pregunta 9. Tin estudio nan hasi ku por komproba ku e oumento den barku di turista posiblemente lo a hasi of a hasi danjo na nos eco systema ?
Pregunta 10. Partisipashon di komunidad den desaroyo turistiko y konserva nos indentidad y kultura ta importante pa krea turismo duradero.
Diputado por splika kon kumindad a partisipa den e plan aki?


text:
Despues di a publiká nos komparashonnan di preis di karni i fruta i berdura, Fundashon pa Konsumidó ta publiká awe e último parti di nos komparashon di preis pa loke ta trata luna di yüni/yüli. E komparashon di preis aki ta konsistí di produktonan di e kategorianan ku mas nos ta kumpra den supermerkado. Un total di 141 produkto a keda selektá, anotá i kompará na un kantidat di 22 establesimentu den e periodo di 11 di yüni pa 17 di yüni 2021. E produktonan aki ta varia for di aros, hariña, bonchi, suku, zeta dushi, kòfi, te, lechi i limonada. Tambe tin produktonan di uso personal manera habon pa baña, pasta di djente, toaya femenino i papel di wc.
Pa medio di e komparashon di preis aki, konsumidónan por tin un bista amplio di kua supermerkado ta mas kumbiniente pa hasi nan kompra di forma responsabel. Ta bon pa menshoná ku Fundashon pa Konsumidó no a tene kuenta ku kalidat òf pais di orígen di e produktonan ku ta keda preselektá.
Bon Bini supermarket: e supermarket ku mihó preis (basá riba e 141 produktonan anotá).
A base di e resultadonan di nos komparashon di preis, Bon Bini supermarket ta resaltá komo e supermerkado ku mas tantu produkto na mihó preis pa loke ta trata e produktonan ku a keda selektá. For di e lista ku 141 produkto, Bon Bini supermarket tabatin un kantidat di 44 produkto na un preis mas abou. Mangusa Hypermarket ta na di dos lugá ku un kantidat di 22 produkto mas barata i na di tres lugá Mangusa Rio Canario ku un kantidat di 18 produkto.
Mangusa Hypermarket ta mihó surtí (basá riba e 141 produktonan anotá).
Ku un kantidat di 124 produkto for di e 141 produktonan selektá, Mangusa Hypermarket tabata e supermerkado mihó surtí na momentu ku Fundashon pa Konsumidó a pasa anotá preis. Despues di Mangusa Hypermarket, Bon Bini supermarket ta na e di dos lugá ku un kantidat di 118 produkto for di e lista di produkto selektá. E di tres lugá ta bai pa Esperamos supermarket ku un total di 115 produkto.
Diferensia di preis
Fundashon pa Konsumidó a konstatá algun diferensianan di preis durante e análisis di e komparashon di preis aki. Por ehèmpel: un bòter di ‘pindakaas’ marka Calve (creamy) di 350gr ta kosta na Luna Park fl. 5.95. Na Best Buy esaki ta kosta fl. 9.99, kual ta un diferensia di fl. 4.04. Un otro ehèmpel ta den e kategoria di zeta. Un bòter di spijsolie marka Goya di 16oz ta kosta na Esperamos supermarket fl. 13.65 i na Centrum Mahaai i Piscadera esaki ta kosta fl. 19.12, kual ta un diferensia di preis di fl. 5.47.
Fundashon pa Konsumidó ta konsehá kada konsumidó pa kontrolá i kompará e produkto promé ku kumpra. Tambe nos ta konsehá pa ta kreativo i buska remplaso pa produktonan ku kisas a subi di preis. Bo ta kumpra sierto marka òf produkto djis pa kustumber? Evaluá i analisá si esaki ta nesesario i asina hasi kompra na un manera konsiente i responsabel.
Pa mas informashon tokante e komparashon di preis aki, tuma kontakto ku nos na 462-666 òf via e-mail info@fundashonpakonsumido.org of tira un bista riba nos wèpsait: www.fundashonpakonsumido.org


text:
Tur ser humano ta nase liber i igual den dignidat i den derechi. Nan ta proveé rason i konsenshi i nan mester komportá nan den spiritu di fraternidat ku otro.
Tur persona tin tur e derechinan i libertat proklamá den e Deklarashon akí, sin ningun klase di distinshon di rasa, koló, sekso, idioma, religion, opinion polítiko òf di otro índole, orígen nashonal òf sosial, posishon ekonómiko,nasementu òf kualke otro kondishon.
Ademas, lo no hasi ningun distinshon a base di e kondishon polítiko, hurídiko òf internashonal di e pais òf teritorio kaminda un persona ta pertenesé, sin rèspèt si ta trata di un pais independiente, un teritorio bou di atministrashon, no outónomo òf someté na kualke otro limitashon di soberania.
Tur individuo tin derechi riba bida, libertat i riba seguridat di su persona.
Ningun hende lo no ta someté na sklabitut ni na obligashon; sklabitut i komèrsio di katibu lo ta prohibí den tur forma.
Ningun hende lo no ta someté na tortura ni na trato òf kastigu kruel, inhumano òf degradante.
Tur ser humano tin derechi riba rekonosimentu di su personalidat hurídiko tur kaminda.
Tur persona ta igual dilanti di lei i nan tin, sin ningun distinshon, derechi riba protekshon igual di lei. Tur persona tin derechi riba protekshon igual kontra tur diskriminashon ku ta kontra e Deklarashon akí i kontra tur provokashon di tal diskriminashon.
Tur persona tin derechi riba asistensia hurídiko efektivo di parti di e tribunalnan nashonal kompetente kontra aktonan ku ta trese konflikto ku e derechinan fundamental referí na nan pa medio di konstitushon òf pa medio di lei.
Ningun hende lo no ta someté na aresto, detenshon ni ekspulshon arbitrario.
Tur persona tin, a base di pleno igualdat, derechi riba un tratamentu hustu i públiko di nan kaso pa medio di un tribunal independiente i imparsial pa determinashon di nan derechinan i obligashonnan i pa stipulashon di e hustifikashon di kualke persekushon penal entamá kontra nan.
Tur persona akusá di delito penal tin derechi di ta konsiderá inosente, te ora ku proba su kulpabilidat di akuerdo ku lei, den un oudiensia públiko kaminda el a haña tur garantia nesesario.
Lo no konsiderá ningun hende kulpabel di ningun delito penal a base di kualke akto òf omishon ku no tabata konstituí un delito penal, segun derechi nashonal òf internashonal, na momento ku a kometé e akto òf omishon. Tampoko lo no imponé un kastigu mas pisá ku esun ku tabata aplikabel na momento ku a kometé e delito
penal.
Ningun hende lo no ta opheto di interferensia arbitrario den su privasidat, su famia, su kas òf su korespondensia, ni di agreshon kontra su honor i su reputashon. Tur persona tin derechi di ta protegá pa lei kontra dicho, interferensia òf agreshon.
Tur persona tin derechi riba libertat di movementu i di eskoho di nan residensia denter di e teritorio di kada Estado.
Tur persona tin derechi di sali for di kualke pais, inkluyendo nan propio pais i di bai bèk nan pais.
Tur persona tin derechi di buska asilo i di disfrutá di dje den otro pais den kaso di persekushon.
No por invoká e derechi akí den kaso di persekushon realmente originá pa motibu di delitu no polítiko òf pa motibu di akto kontra e propósitonan i e prinsipionan di Nashonnan Uní.
Tur persona tin derechi riba un nashonalidat.
No por priva ningun hende arbitrariamente di su nashonalidat ni neng’é su derechi di kambia di nashonalidat.
Hòmber i muhé ku tin edat pa kasa tin, sin ningun limitashon pa motibu di rasa, nashonalidat òf religion, derechi di kasa i forma un famia. Nan tin derechi igual enkuanto matrimonio durante matrimonio i den kaso di kanselashon di e matrimonio.
Por kontraé matrimonio solamente ku konsentimentu liber i pleno di e futuro pareha.
Famia ta e unidat kolektivo natural i fundamental di sosiedat i tin derechi riba protekshon di sosiedat i di Estado.
Tur persona tin derechi riba propiedat, tantu individualmente komo kolektivamente.
No por priva ningun hende arbitrariamente di su propiedat.
Tur persona tin derechi riba libertat di pensamentu, di konsenshi i di religion; e derechi akí ta inkluí e libertat di kambia di religion òf kreensia i e libertat, sea individualmente òf kolektivamente, tantu den públiko komo privá, di manifestá nan religion òf kreensia pa medio di enseñansa, práktika, kulto i kumplimentu.
Tur persona tin derechi riba libertat di opinion i di ekspreshon; e derechi akí ta inkluí e libertat di tin opinion sin interferensia i di buska, haña i suministrá informashon i idea via kualke medio i sin limitashon di frontera.
Tur persona tin derechi riba libertat di reunion i di asosiashon pasífiko.
No por obligá ningun hende pa pertenesé na un asosiashon.
Tur persona tin derechi di partisipá den Gobièrnu di nan pais, direktamente òf pa medio di representante elegí libremente.
Tur persona tin, a base di igualdat, derechi riba akseso na funshonnan públiko di nan pais.
Boluntat di pueblo lo ta e base di outoridat di Gobièrnu; e boluntat ei lo keda ekspresá den elekshonnan periódiko i outéntiko, ku lo tene pa medio di sufragio universal i igual i pa medio di voto sekreto òf pa medio di otro prosedura ekivalente ku ta garantisá libertat di voto.
Tur persona, komo miembro di sosiedat, tin derechi riba seguridat sosial i tin, pa medio di esfuerso nashonal i koperashon internashonal i di konformidat ku e organisashon i rekursonan di kada Estado, derechi riba realisashon di e derechinan ekonómiko, sosial i kultural ku ta indispensabel pa nan dignidat i desaroyo liber di nan personalidat.
Tur persona tin derechi riba trabou, riba eskoho liber di nan trabou, riba kondishonnan di trabou hustu i faborabel i riba protekshon kontra desempleo.
Tur persona tin, sin ningun klase di diskriminashon, derechi riba pago igual pa trabou igual.
Tur persona ku ta traha tin derechi riba un pago hustu i faborabel, ku ta garantisá nan i nan famia un eksistensia konforme dignidat humano i ku, den kaso nesesario, lo komplementá ku otro medionan di protekshon sosial.
Tur persona tin derechi di lanta sindikato i di afiliá nan mes na nan pa protekshon di nan interesnan.
Tur persona tin derechi riba deskanso i tempu liber, inkluso un limitashon rasonabel di ora di trabou i periódikamente fakansi pagá.
Tur persona tin derechi riba un nivel di bida adekuá, ku ta garantisá nan i nan famia, salú i bienestar, inkluyendo kuminda, paña, bibienda i kuido médiko i e servisionan sosial nesesario i derechi riba pronostikashon den kaso di desempleo, malesa, inválides, viudes, behes òf otro falta di medio di eksistensia pa motibu di sirkunstansianan fuera di nan boluntat.
Mama i mucha tin derechi riba kuido i asistensia spesial. Tur mucha, nasé den matrimonio òf pafó di matrimonio, tin derechi riba protekshon sosial igual.
Tur persona tin derechi riba enseñansa. Enseñansa lo ta grátis, por lo ménos na nivel elemental i fundamental. Enseñansa elemental lo ta obligatorio. Lo mester pone enseñansa di ofishi i enseñansa profeshonal na disposishon di tur hende. Enseñansa superior lo ta igual aksesibel pa tur hende, a base di mérito.
Enseñansa lo ta dirigí riba desaroyo kompleto di personalidat humano i riba fortalesé rèspèt pa e derechinan humano i libertat fundamental. E lo fomentá komprenshon, toleransia i amistat entre tur nashon i entre tur grupo étniko òf religioso i lo promové e aktividatnan di Nashonnan Uní pa mantenshon di pas. 3. E mayornan lo tin derechi preferente pa skohe e tipo di enseñansa i edukashon ku lo mester duna nan yunan.
Tur persona tin derechi di partisipá libremente den bida kultural di komunidat, di gosa di arte i di partisipá den progreso sientífiko i su benefisionan.
Tur persona tin derechi riba protekshon di e interesnan moral i material ku ta resultado di kualke produkshon sientífiko, literario òf artístiko kaminda nan ta outor.
Tur persona tin derechi riba eksistensia di un òrdu sosial i internashonal kaminda por realisá plenamente e derechinan i libertat proklamá den e Deklarashon akí.
Tur persona tin obligashon ku komunidat, pasobra ta den dje so e desaroyo liber i kompleto di nan personalidat ta posibel.
Den ehersisio di nan derechinan i goso di nan libertat, tur persona lo ta solamente suheto na e limitashonnan stipulá pa lei, ku e úniko fin di garantisá e debido rekonsimentu di e derechinan i libertat di otro persona i e debido rèspèt pa nan i di kumpli ku e eksigensianan hustu di moralidat, òrdu públiko i bienestar general den un sosiedat demokrátiko.
E derechinan i libertat akí no por ehersé nan den ningun kaso kontra di e propósitonan i e prinsipionan di Nashonnan Uní.
No por interpretá nada den e Deklarashon akí komosifuera ku e ta impliká ku kualke Estado, grupo òf persona por derivá for di dje kualke derechi pa efektuá kualke aktividat òf pa realisá kualke akto ku tin komo ophetivo destrukshon di kualke di e derechinan i libertat proklamá den e Deklarashon akí.


text:
Comunicacion Mediante Email Cu SVb
Banco di Seguro Social Aruba SVb den ultimo dianan ta ricibi varios email di malware y/o virus cu ta purba di drenta nos sistema. SVb a ricibi diferente email cual ta aparece di ta origina di diferente cliente di SVb.
Pa e motibonan aki ta posibel cu email legitimo di nos clientenan por a keda sin wordo contesta pa motibonan di seguridad.
Den caso cu cliente di SVb tin email cu documentonan (attachment) pa manda pa SVb, nos ta pidi pa yama e persona of departamento concerni di antemano pa nos por verifica e autenticidad di e email.
Nos ta ofrece nos disculpa pa e inconveniencia aki.
ir. Edwin M. Jacobs
Director


text:
ORANJESTAD — Diaranson 14 di September, Prome Minister Evelyn Wever-Croes a reuni cu Famia Kelly cu ta doño di algun tereno rond di Ayo Rock Formation. Presente den e reunion tawata tambe DOW y DIP.
Gobierno di Aruba ya pa algun tempo, a tuma e decision pa reestablece e Sero di Ayo, Ayo Rock Formation na su gloria original. Un area cu tin hopi caracteristica positivo. Nos conoce e area aki pa e Barancanan di Ayo. Pero tambe e tin e historia hopi interesante di e tempo di e indjannan. Antes, e area specifico aki tawata un Hardin Botanico teniendo un tera hopi fertil rond di e Sero di Ayo.
Intension ta pa trece Ayo bek na su forma original y hacie un actraccion mas grandi pa local y turista como tambe pa brinda informacion di e historia di Ayo pa tur ciudadano di nos pais por conoce esaki y pa nos bishitantenan tambe haya e conocemento di nos bunita y interesante historia di Ayo.
Famia Kelly ta doño di e propiedadnan rond di e sero di Ayo. Gobierno a reuni cu e representantenan di e famia pa mira con pa yega na un acuerdo pa asina por haci e area mas bunita y atractivo pa cada ciudadano di nos pais por ta orguyoso. Mientras ta duna tambe reconocemento y honor na famia Kelly.
“Nos tawata tin un bon reunion y lo continua cu e reunionnan y pronto nos lo publica y divulga e plannan cu tin pa trece Ayo bek den su gloria original pa e bira un hoya, un orguyo pa tur Arubiano”, Prome Minister Evelyn Wever-Croes a expresa.


text: KRALENDIJK– Bebedó di serbes sin eskrupulo riba krus na Seru Largu awe mainta. Un suidadano konosí den komunidat, awe mainta a aserka un reportero di Radio Live 99.9 FM, pa informá di 2 situashon ku no ta korekto. Un di nan ta e forma kon hende ta kana riba Seru Largu, esta nan no ta tene kuenta ku mester tene poko distansia for di otro. E hende ku ta kana òf kore ta kasi dal den e otro, esta esnan ku ta bin for di direkshon kontrali di e persona. Esaki ta sosodé mainta i atardi momentu ku hendenan ta kana, komo ehersisio riba Seru Largu. Ta bon pa pone atenshon i ta mas konsiente, spesialmente e temporada aki pa nos huntu evitá mas plamamentu di e konosido vírùs ku tin gran parti di mundu trastorná”, e persona a bisa. El a papia tambe tokante e situashon, kaminda probablemente djaweps atardi òf anochi un òf mas persona a subi bai serka di e krus riba Seru Largu i laga kantidat di bòter atras. “ Inkreibel pero bèrdat. Hende a hasi esfuerso pa subi e murayanan kaminda e krus ta riba seru Largu. Nan a sinta bebe nan barika yen di serbes, pa despues baha for di riba e muraya i laga kantidat di bòter di serbes atras. Djaweps mainta nan no tabat’ei, Pues esaki a sosodé djaweps atardi lat òf anochi”, e suidadano a bisa. Riba potrèt entre otro e sitio kaminda e bòter nan ta pone.


text:
“P’esei awor no tin kondenashon pa esnan ku ta den Kristu Hesus”
Romanonan 8:1
Awor no tin kondenashon. Pablo a mustra na e kristiannan di Roma ku promé ku Señor Hesus a sakrifiká Su bida na krus, risibiendo e kastigu di piká na nos luga, no tabatin speransa di Salbashon pa niun hende, pues tur hende tabata suheto na kondenashon pone pa lei.
Solamente esnan ku ta biba di akuerdo ku e boluntat di Spiritu Santu ta liber di kondenashon, pues ta esakinan ta esnan ku ta den Hesu Kristu. Hopi ta pensa ku nan ta ku Hesus paso nan ta miembro óf ta frekuentá un iglesia, óf paso nan ta sirbi Dios, pero nan ta engaña! Ta ku Hesus ta nase di Dios i biba den obedensia na Su pensamentunan.
Dios bendishoná bo dia grandemente.


text:
WILLEMSTAD- 3 di desèmber 2021 – Resientemente Ofisina di Turismo di Kòrsou (CTB) huntu ku KLM a organisá un bishita edukashonal pa agentenan di biahe for di Hulanda. Manera tur aña ta e kaso rondó di e Curaçao KLM Marathon ta invitá un grupo di agente di biahe pa partisipá na e kaminata i tambe pa bin eksperensiá e produkto ku Kòrsou ta ofresé di manera ku nan por bende esaki na nan klientenan. E bishita di 6 dia a konta ku partisipashon di 19 agente di biahe hulandes.
Banda di partisipashon na e Curaçao KLM Marathon e programa pa e agentenan di biahe a inkluí entre otro; ‘site-inspection’ na diferente akomodashon grandi i chikí, rekorido riba skuternan eléktriko den e distritonan Otrobanda, Punda, Pietermaai i Scharloo pa konosé entre otro e aspekto históriko di nos sentro di siudat Willemstad, nos brùg flotante i wak e diferente muralnan kolorido den e áreanan aki. Tambe e agentenan di biahe a bai kome na diferente restorant lokal pa purba nos kushina krioyo i platonan internashonal, siguí pa un presentashon di parti di KLM, trep riba boto pa konosé e área Ost di Kòrsou, tour den bus pa konosé e área di Bandabou inkluyendo bishita na diferente playa i tambe rekorido na Kas di Pal’i Maishi.
Un danki ta bai na Corendon Mangrove Beach Resort ku a proveé e hospedahe pa e agentenan di biahe. CTB ta sigui invertí den e tipo di programanan aki ku e meta pa oumentá e kantidat di turista di estadia pa Kòrsou.


text: KRALENDIJK – Awe mèrdia e kurpa sin bida di Ettienne Coffy a sali for di Kòrsou rumbo Boneiru. Tabata notabel bunita despedida pa su doño manera ta bisa ayera na Kòrsou i momentu di su salida for di Kòrsou pa Boneiru. Algun ratu pasa e barku a yega ku e defuntu Boneiru. “Un hòmber ku mester tabata para riba e waf, sperando e barku pa e deskarg’e. Awe otronan ta bah’é for di barku miéntras e ta drumí, “esaki ta loke famianan presente a menshoná, hopi emoshoná i no por a kontené nan lágrima. Hopi hende presente, outo di polis i otronan pa topa e barku Don Andres ku e defuntu na waf Nello Craane. Miéntras e barku tabata prepará pa mara na waf e trèker ku Ettienne tabata manehá a kore yega na e sitio. Esta un doló i emoshon pa tur presente. Momentu e barku a mara a baha e outo ku ta transportá e defuntu i a bai kuné direkshon di Consuelo Memorial pa pone temporalmente. Djadumingu binidero ta tuma despedida di Ettienne, i esaki ta sosodé di 1’or di mèrdia pa 4’or di atardi na ofisina di Don Andres na kaya industria, e kompania kaminda pa hopi aña e defuntu a laborá.


text:
MIAMI – E disturbio actualmente yama ‘Ciclon Potencial # 2, por converti den Tormenta Tropical Bonnie pa diaranson merdia. Asina National Hurricane Center na Miami a informa diamars atardi den nan boletin di 5’or. Mes momento nan ta bisa cu ta premira awacero torencial ta riba islanan ABC tambe diaranson, y no ta descarta inundacion. Ta spera biento di forsa di tormenta tropical riba e islanan ABC pa diaranson anochi.
UBICACION
E ubicacion di e disturbio actual tabata 200 km oost di Trinidad, cu biento maximo di 65 km (falta 20 km pa e bira un tormenta), y ta moviendo direccion west cu forsa di 39 km pa ora.
FORMANDO
E disturbio ta continua generando conveccion fuerte cu ta estrecha mas leu cu su area principal, principalmnente e parti nort. No obstante esey, e avion di hurricane hunter ainda no ta logra haya un circulacion cerca, osea e wowo. Como tal ainda no por catalogue como un tormenta tropical.
TERA FIRME
Cu e pensamento cu e disturbio tin cu pasa riba un area cu poco biento y un ambiente atmosferico humedo, pa e proximo dianan, e por intensifica mas ainda y pesey ta premira cu pa diaranson merdia e por haci e transicion pa un ciclon tropical. Di otro banda, su interaccion cu tera, incluyendo un masa di tera di sur America (Venezuela), esaki por limita e intensificacion te ora cu e sistema yega e parti zuidwest Caribense mas lat den siman. E ora e por haya mas forza y te hasta bira un horcan.
.


text:
Despues di su bishita di biahe na Hulanda: Minister Glenbert Croes a ricibi Delegacion di Minister di Energia y Clima di Hulanda
Un lazo estrecho a wordo crea cu e biahe di trabou recien cu e mandatario Arubiano a haci na Hulanda. Na nos madre patria Minister Glenbert Croes a reuni cu entre otro Minister di Energia di Hulanda. Durante e reunion en cuestion, Sr. Croes a entrega e National Energy Policy di Aruba pa cual awe na Aruba a continua cu e reunionnan cu a cuminsa na Hulanda. E mandatario Hulandes a keda hopi satisfecho di tende cu Aruba tambe ta encaminando e trayecto pa por cumpli cu e acuerdo di Paris 2050.
Na Hulanda a yega na diferente metanan comun, cu conhuntamente lo kier haci realidad den interes y na beneficio di nos paisnan cu ta forma Reino Hulandes.
Delegacion di Ministerio di Energia y Clima di Hulanda, Sres. Hamza Kacha y Dimitri Verhoeven, ta bishitando Aruba en conexion cu e proposicion di banda di Minister Glenbert Croes na su Colega Minister Rob Jetten, pa organisa un Energy Summit den Reino.
Aruba ta tuma iniciativa pa organisa un Energy Summit pa tur pais den Reino y posiblemente pa region, pa asina conhuntamente tur pais traha den cooperacion cu otro pa yega na uso di energia sostenible rumbo Paris 2050
Aruba, 24 juni 2022


text:
Desde e luna aki lo por lesa e interesante topiconan di Salud, cu lo ta na encargo di Alejandra Vallejo. Den actualidad Alejandra ta haciendo su opleiding di arts pa bedrijfsarts, cu ta un estudio di 4 aña. E ta e specialidad medico cu ta focus riba e relacion entre trabou y salud. E tin un relevancia social enorme.
Alejandra ta splica cu awendia trabou y bida priva tin un relacion directo, e ta bay asina leu cu un por influencia e otro. A bira casi imposibel pa focus solamente riba trabou, y laga tur aspecto di bida priva atras ora cuminsa cu e horario laboral. Di e mesun manera si tin algun conflicto of situacion fastioso na trabou, e ta hopi dificil pa no laga esaki tin efecto riba nos ora di yega cas bek.
Por lesa cua ta e diferente factornan cu tin un influencia grandi riba e balans entre trabou y priva den edicion di Focus Digital di september, cu ta accesibel ‘gratis’ via Apple Store of Android Google Play Store, cu por download e aplicacion riba un smartphone of tablet.


text:
‘Tune Stay Tune’ ta na Hulanda den luna di sèptèmber próksimo
E agrupashon musikal ku algun aña atras na momentu di nan debut a kousa basta furor den farándula di Kòrsou, ku entre otro temanan manera ‘Melissa’ i tambe ‘Oloshi’, Tune stay Tune, lo bai ta na Hulanda na inisio di luna di Sèptèmber awó. Esaki riba fechanan 1, 2 i 3 di luna 9 di e aña aki. E biahe pa tera friu, lo bai ta pa 3 presentashon. Esaki ta loke, Albertico ‘Tico’ Libiee, a konfirmá. Mas aleu el a papia tambe riba e agrupashon musikal mes i nan desaroyo.
“Aktualmente Tune ta toka riba pedido só. Kemen e banda no ta aktivo tur siman den fiestanan komersial mas. Nos ta toka solamente si tin pedido. Awor aki nos tin algun kompromiso privá i ta preparando pa nos biahe pa Hulanda, pa asina hasi un bon presentashon”, ‘Tico’ a deklará.
E front aktual di e agrupashon musikal ta konsistí di Albertico Libiee, Urvin Jano i Quincy Cicilia, miéntras ku ‘Jill’ Frans, tambe lo ta parti di e front den e presentashonnan na tera friu. “Relashoná ku tur esakinan tambe, nos a graba dos disko promoshonal speshal pa e gira na Hulanda. ‘Luwi’ ta kanta “Kara na laria”, miéntras ku ami mes ta kanta “Dushi regresá”. Nos ta pendiente pa ‘Jill’ tambe saka un kantika nobo ku Tune, paso manera ya bo sa e tambe lo ta den e ‘frontline’ pa Hulanda”, Libiee a añadí. “Naturalmente si tin promotor lo ke ‘Jill’ Frans tambe aserka den nos presentashonnan aki nan mes, esei tambe ta posibel semper. Nos lo bai tin algun fiesta komersial na kaminda, pero asina e fecha nan bira konosí nos lo divulgá esei”, e lider di e banda Albertico ‘Tico’ Libiee, a konkluí bisando.


text:
Wega di Numbernan nobo Philipsburg AM, Philipsburg PM , Win4 Evening i Numbers Evening for di awe
Bon Dia un tur nos bishitantenan
For di awe nos lo publika resultadonan di Wega di Number PhilipsburgAM , PhilipsburgPM , Win4 Evening i tambe Numbers Evening
Philipsburg AM i Philipsburg PM ta sorteo ku ta ta di Sint Maarten i esun Philipsburg AM ta hunga tur dia merdia (12:30 PM) i esun Philipsburg PM anochi (7:30 PM) tur anochi
Philipsburg AM i Philipsburg PM tur dos ta 4 cifra i ta ta hunga tur dia
Win4 Evening i Numbers Evening ta sorteo ku ta ta di estado New York di Merka i tur dos ta hunga tur dia anochi 10:30 ora di New York (11:30 ora di Korsou)
Win4 Evening ta 4 cifra i Numbers Evening ta 3 cifra


text:
A gradua na Universidad di Aruba di e facultad di ley sra. Amylaine Nathania Roos. El a gradua defendiendo su...Read more
Departamento di Obra Publico ta informa cu pa 25 di Augustus 2016 lo bay cera parcialmente e caminda di Ranchostraat...Read more
Cu hopi entusiasmo, FAVI ta haci inicio na su accion di donacion pa aña 2016. Cu e meta pa recauda...Read more
Desde siman pasa a implementa un sistema digital nobo pa registra y analisa tur dato di pashentnan di Instituto Medico...Read more
Aruba Tourism Authority a tuma nota di e carta fecha dia 18 di Augustus, dirigi na nos Minister Presidente Sr....Read more
Director di DTI, sr. Dominico Werleman ta conta con na comienso di e evaluacion y prueba di LED, hopi tabata...Read more
Despues di 2016, St. Aloysius School a haya un poco atencion. Pero awe cos ta cada dia mas malo pa...Read more
Diaranson lo cuminsa cu e congreso di sindicato FTA pa asina defini diferente punto di preocupacion cu ta biba den...Read more
Vanessa Rasmussen a splica di e bishita cu nan a haya di parti di Parlamentario Donny Rasmijn y su team...Read more
Vladimir de Cuba, kende ta e cabesante di St Aloysius School a splica cu nan a perde docentenan pa via...Read more
Daniel Aguire a splica cu berdad e plan di a bin cu e ley aki tabata di 10 aña pasa...Read more
Stern y Mazda ta presenta e modelonan super excitante pa 2017. Mazda ta pionero den tecnologia avansa, siguridad y...Read more
Astrid Muller di e comision di Medio Ambiente di AHATA, a splica nan pensamento riba e ley di saco di...Read more
Comandante Jan Ten Hove di Marinierskazerne a yega na final di su periodo di encargo na marinierskzerne na Savaneta. Su...Read more
Departamento di Impuesto no por duna servicio di caha na Oficina di gobierno na Savaneta debi cu ainda no a...Read more
Awe, dia 23 di Augustus, Parlamento di Aruba a pasa e ley di All Inclusive, cual den e ultimo dos...Read more
E proyecto di cambia conexion di DSL pa Cablenet na tur cas na Aruba ta drentando su fase final. Mayoria...Read more
Hopi mayor a cuminsa yama nos pa bay busca informacion di parti di SKOA pa haya sa kico ta pasando...Read more
E siman aki Feria Social 2016 ta brinda Aruba e oportunidad di atende un evento unico den su estilo, algo...Read more
Despues di un temporada di mantencion, tur preparacion a wordo haci pa Bus di Salud sali bek riba caminda pa...Read more


text:
Yamadanan di emergensia
E departamento di Represhon ta haña yamada pa sali bai atendé insidente i duna asistensia aproksimadamente 1300 bes pa aña. E ta operá 24 ora pa dia, 7 dia pa siman. Ora mester di asistensia di e departamento di Represhon, siudadanonan mester yama 911. E yamada lo drenta na polis i nan lo pasa tur e detayenan pa sentral di Brantwer. Na e momento aki e bomberonan ta sali pa atendé ku e situashon ku a surgi.
E situashonnan den kual ta rekerí asistensia di e departamento ta wòrdu repartí den 3 kategoria di prioridat: Prio 1, 2, òf 3. Prio 1 ta ora bida di hende ta na peliger òf por surgi dañonan grandi na bienes grandi pa motibu di e kandela. Prio 2 ta kasonan den kual por kousa kandela òf un situashon peligroso por surgi pero ku menos urgensia. Un ehèmpel di esaki ta ora tin zeta riba kaminda ku mester wòrdu kitá promé ku e pega kandela. Prio 3 ta kasonan masha chikí ku no tin urgensia. Un ehèmpel di esaki habrimentu di un kandal ku no ta forma peliger pa ningun persona. Pa tur loke ta trata Prio 1 e departamento tin 1 minüt pa sali si e situashon surgi den dia. Si e sosodé anochi nan tin 1 minüt i mei pa sali.
Entrenamentu kontinuo
E personal di e departamento di Represhon ta haña entrenamentu kontinuo pa nan keda kompetente riba tur tereno di nan trabou. Nan ta hasi esaki pa motibu ku kada bes insidentenan ta keda kambia di forma i intensidat.
E partinan di e departamento
E departamento di Represhon ta konsistí di dos diferente parti: e parti Represivo i e parti di Mantenshon i Logístika. E parti Represivo ta enserá e trabou ku mester hasi pa kombatí i paga kandela ora esaki surgi den un edifisio òf kualke otro tereno. Den e parti di Mantenshon i Logístika tin e Servisio Tékniko (Technische Dienst) ku ta sòru pa tur material i ekipo ta na òrdu i kla pa sali pa bai atendé ku insidente. Esaki ta enserá tur material ku ta riba e vehíkulonan, kual ta inkluí slan i hacha. Ademas Servisio Tékniko ta konsistí di un Sectiehoofd ku tin tres Monteur i un Magazijnbeheerder bou di dje. Nan ta enkargá ku e parti di mantenshon, logístika i wardamentu di tur material i vehíkulonan di Brantwer Kòrsou.
E funshonnan di e parti represivo
Den e departamento di Represhon tambe tin diferente funshon. Tin e funshon di Manschap, kual ta e bomberonan ku ta sali bai kombatí kandela. Riba dje tin e funshon di Wacht Commandant, kual ta esun ku ta tuma liderato di e operashonnan na e sitio di e kandela, pues e ta koordiná tur aktividat pa asina garantisá tur hende su seguridat. Si surgi un insidente ku ta rekerí e servisionan di mas ku un pòst, e ora ei un Officier ta tuma e liderato operashonal. Riba dje por tin un Hoofd Officier tambe ku ta koordiná e aktividatnan di e Officier. E departamento Represivo tin un total di 91 personal ku ta envolví den kombatí kandela, di kual 20 ta òf por sirbi e funshon di Wacht Commandant i e sobrá 71 ta Manschap.
Potensial represivo
E departamento di Represhon tin kuater tipo di vehíkulo prinsipal pa atendé insidente, kual ta Rescue Wagen, Tènk Outo Spuit, Tènker i Ladder Wagen. Tambe e tin 4 diferente pòst situá na Barber, Steenrijk, Rio Canario i Mundu Nobo. Pòst Mundu Nobo ta e pòst prinsipal di e departamento di Represhon, kaminda mayoria di personal i ekiponan ta aloká.
Deklarashon di Kandela
Aki nos tin un deklarashon di kandela disponibel pa ora tin un insidente den kual un kandela a surgi den un edifisio òf kualke tereno. E personanan ku a wòrdu afektá pa e kandela por yena nan datonan akinan i klek riba 'entrega.' E proseso ta similar na ora bo hasi aangifte na polis si bo bira víktima di un delito. Ora nos risibí e deklarashon yená nos lo tuma kontakto kubo pa bo pasa na nos ofisina pa firm'é.


text:
WILLEMSTAD – E habitantenan di Sint Maarten ta sigui sinti e efektonan di orkan Irma i mayoria parti di e isla ainda ta den estado di emergensia. E infrastruktura di e isla ta afektá severamente i hopi kaminda ainda mester drecha e suministrashon di awa i koriente.
Doñonan di empresa di Sint Maarten poko poko ta realisá e magnitut i e seriedat di e daño material na edifisio i infrastruktura, i gobièrnu ta kuminsá lanta tim di limpiesa i rekonstrukshon pa solushoná e situashon. E komunidat komersial espesialmente a lamentá e daño adishonal na man di sakeadó i gobièrnu a hura di persiguí tur delinkuente asina e situashon normalisá.
Outor Deya Mensche
Ret Karibense a papia ku Ajay Rawtani, IT i Operation Manager di Divico Distributors na Cole Bay, Sint Maarten, ku a ekspresá su inkredulidat pa e situashon. “Mi por komprondé te na sierto altura e nesesidat pa awa i kuminda despues di un katástrofe asina, pero kon ta hustifiká e kibramentu den pakus di aparato elektróniko i otro empresa no di kuminda i hisa sistema di muzik i televishon flatscreen bai kuné?”, Rawtani ta puntra.
“E infrastruktura di e isla a bai atras pa dékada. Kiko nan ta bai mira riba e televishon ku nan a bai kuné. No tin koriente, no tin komunikashon, sin awa, sin dak riba nan kabes? Ainda mi no por kaba di komprondé”, e ta kontinuá.
Antonio Gosilio, doño di Incredible Nutrition & More na Simpson Bay, tambe ta ekspresá su inkredulidat. “Nos mester di mas polis i presensia militar pa normalisá e situashon. Ounke tin toke de keda for di 5 or di atardi ainda hende tin miedu den nan kas den skur. Despues di un siman e situashon a bira asina pèrtá pa sierto hende ku nan ta sali anochi pa bai mira kiko nan por haña di kos ku nan tin mester di dje.”
Neil Henderson, doño di Henderson International, un kompania grandi di seguro, ta traha nonstop pa prosesá tur e petishonnan ku su kompania a haña for di ora ku orkan Irma a destruí e isla. E ta kalkulá ku e daño material ta entre 2 pa 3 bion florin. Segun Henderson e promé prioridat ta pa limpia e restunan di demolishon i e awanan manera lagun partikularmente, pa evitá problema di higiena i problema físiko pa e siudadanonan. Klientenan di e kompanianan di seguro mester saka potrèt di nan propiedat promé ku nan limpia e restunan di demolishon pa evitá disputa tokante nan pèrdida.
Henderson ta indiká tambe ku Sint Maarten su ekonomia i su empleo tabata bou di preshon basta tempu kaba i e tin miedu ku hopi hende no por a paga e primanan di seguro i no ta sigurá. “Pèrdidanan no sigurá lo bira un problema grandi pasobra mayoria di e kasnan no por biba aden mas i esaki lo ta un reto pa nos trankilidat sosial”, e ta konkluí.


text:
Resultadonan di Beisbòl Liga Grandi ayera:
- Atlanta Braves a perde di Baltimore Orioles ku skor di 2-1 den 11 entrada
Andrelton Simmons no a konekta hit den 4 turno na bate pa Atlanta. Andrelton tin un promedio di .260. Pa Baltimore, Jonathan Schoop no a konekta hit den 2 turno na bate ku 1 base por bola. Jonathan tin un promedio di .263
- Chicago White Sox a derota Boston Red Sox ku skor di 10-8
Xander Bogaerts no a konekta hit den 5 turno na bate ku 1 kareda anota. Xander tin un promedio di .312
- Detroit Tigers a perde di Tampa Bay Rays ku skor di 5-2
- Kansas City Royals a derota Cleveland Indians ku skor di 9-4
- Colorado Rockies a perde di Chicago Cubs ku skor di 9-8
- New York Yankees a derota Texas Rangers ku skor di 6-2
Didi Gregorius a konekta 3 hit den 4 turno na bate for di kua 1 honron(5) ku 1 kareda anota i 3 empuha. Didi tin un promedio di .248
- Cincinnati Reds a perde di St. Louis Cardinals ku skor di 4-1
- Arizona Diamondbacks a derota Seattle Mariners ku skor di 4-3 den 10 entrada
- Milwaukee Brewers a perde di San Francisco Giants ku skor di 4-2
Partidónan di Liga Grandi pa awe:
- Atlanta Braves kontra Baltimore Orioles
- Philadelphia Phillies kontra Toronto Blue Jays
- Chicago White Sox kontra Boston Red Sox
- Detroit Tigers kontra Tampa Bay Rays
- Kansas City Royals kontra Cleveland Indians
- San Diego Padres kontra New York Mets
- Washington Nationals kontra Miami Marlins
- Colorado Rockies kontra Chicago Cubs
- New York Yankees kontra Texas Rangers
- Los Angeles Angels kontra Houston Astros
- Pittsburgh Pirates kontra Minnesota Twins
- Cincinnati Reds kontra St. Louis Cardinals
- Arizona Diamondbacks kontra Seattle Mariners
- Oakland Athletics kontra Los Angeles Dodgers
- Milwaukee Brewers kontra San Francisco Giants
Resúmen:
- Ku e tempu limite pa hasi kambio den beisbol Liga Grandi aserkando, e ekipo di New York Mets a aserka Atlanta Braves pa purba atkeri shortstop Andrelton Simmons. Sin embargo segun informashonnan e kombersashon entre Mets i Braves no a yega leu ya ku Atlanta a pone un prijs altu pa e atkisishon di Simmons. Esaki ta bira e di dos okashon ku un ekipo di New York ta purba haña Simmons for di Braves. Aña pasa tabata tin informashonnan ku e ekipo di New York Yankees tambe a bati na porta di Atlanta prome ku e akipo a atkeri Didi Gregorius
Tripel A
- Jair Jurrjens a risibi 1 derota, pichando 4 entrada i 2 tersio, permitiendo 9 kareda riba 10 hit i 2 base por bola, mientras ku e la poncho 2 batido pa Albuquerque Isotopes. Jair tin un rekert di 2-5 ku un efektividat di 6.63 den 13 partido
- Roger Bernadina no a konekta hit den 3 turno na bate pa Albuquerque Isotopes. Roger tin un promedio di .255
Klase A
- Chris Garia a konekta 1 honron(4) den 5 turno na bate ku 1 kareda anota i otro empuha pa High Desert Mavericks. Chris tin un promedio di .353
- Carlton Daal no a konekta hit den 4 turno na bate pa Daytona Tortugas. Carlton tin un promedio di .260
- Ademar Rifaela a konekta 1 hit den 6 turno na bate ku 1 kareda anota pa Delmarva Shorebirds. Ademar tin un promedio di .255
- Sherman Lacrus no a konekta hit den 4 turno na bate pa Spokane Indians. Sherman tin un promedio di .259
- Juremi Profar a konekta 1 hit den 4 turno na bate pa Hickory Crawdads. Juremi tin un promedio di .280
Liga di Nobato
- Terrence Josephina a konekta 1 hit den 4 turno na bate ku 1 kareda empuha pa DSL Braves. Terrence tin un promedio di .264
- Sander Boaldak a konekta 2 hit for di kua 1 tripel ku 2 base por bola, 1 kareda anota i 4 empuha pa DSL Braves. Sander tin un promedio di .302
- Raysheandall Michel no a konekta hit den 4 turno na bate pa DSL Braves. Raysheandall tin un promedio di .307
- Chris Pieters a konekta 1 hit den 2 turno na bate ku 2 base por bola i 2 kareda anota pa DSL Cubs. Chris tin un promedio di .301
- Shakir Albert no a konekta hit den 1 turno na bate pa AZL Dodgers. Shakir tin un promedio di .224
- Jerson Dometilia a koenkta 1 hit den 5 turno na bate ku 1 kareda empuha pa DSL Dodgers. Jerson tin un promedio di .269
- Alexander Rodriguez a konekta 1 hit den 4 turno na bate ku a 1 kareda anota pa DSL Rays. Alexander tin un promedio di .289
Liga Independiente
- Curt Smith a konekta 2 hit for di kua 1 doblete den 4 turno na bate ku 1 kareda anota I 2 empuha pa Lincoln Saltdogs. Curt tin un promedio di .319


text:
KRALENDIJK - Riba djaluna 16 di sèptèmber a drenta keho di ladronisia for di un pikòp ku tabata stashoná na un sitio di sambuyá na altura di ‘Zoutpier’. For di den baki di e pikòp deskonosínan a bai ku un ‘action camera 71 S’.
Mas lat riba e mainta di djaluna 16 di sèptèmber, pa mas o ménos 11.40 or, un aksidente a tuma lugá riba Kaya Internashonal na altura di e kazèrne di Brantwer. Shofùr di e outo a purba desviá pa un outo ku tabata bini for di direkshon kontrali ku a subi su banda di kaminda. Hasiendo esaki ela pèrdè control riba su stür i bai dal den palu di lus.
Den oranan trempan di anochi di djaluna 16 di sèptèmber, alrededor di 6.25 or di atardi, a agentenan polisial uniformá di BPZ, a tene un entrada hudisial na un kas situá den Bario Mexico. Aki a konfiská droga i un arma di kandela. Tambe a detené un hòmber di inisial F.G.R.W. di 31 aña di edat. Investigashon ta andando den e kaso aki. Riba djamars 17 di sèptèmber a drenta keho di ladronisia for di un outo ku tabata stashoná na un kas situá na Kaya Filomena. Entre djaluna 16 sèptèmber, pa mas o ménos 5.45, or di atardi i djamars 17 di sèptèmber, pa mas o ménos 6.30 or di mainta, deskonosínan a bai ku vários hèrmènt di marka Makita.
Mas lat riba e mesun dia pa mas o ménos 11.45 or un aksidente ku un skuter a tuma lugá riba Kaya Inglatera. Ora e shofùr di skuter a desviá pa un buraku den kaminda, ela kai I sufri raspunan na su man. Ambulans a transportá e víktima pa hospital pa tratamentu médiko.
Den oranan di mainta riba djamars 17 di sèptèmber, entre 10 pa 12 or, Kuerpo Polisial Hulanda Karibense a bin topa ku un proyekto di konstrukshon durante di un patruya den barionan di Punt Vierkant i Belnem. Na e sitio a bin haña 2 persona ku no tabata tin papel di estadia legal i a detené nan pa mas investigashon.
Riba djamars 17 di sèptèmber, alrededor di 8 or di anochi sentral di polis a risibí notifikashon ku a haña un kurpa sin bida den un kas den e bario di Nort Saliña. Despues di investigashon , dòkter a konstatá morto natural. Ta trata di un dama di inisial V.M.C.P. di 56 aña di edat. Kondolensia na famia di e defuntu.


text:
Buki literario Doño di Curpa, un novela tocante sex y autoestima.
Enconexion cu Famia Planea su 40 aña di existencia a lansa un buki literario na Papiamento pa e hobennan. E conocido autor di Doño di Curpa ta Sr. Desiree Correa y e buki a ser financia pa Aruba Way Foundation.
Recientemente tur scol secundario a ricibi un cantidad di buki pa nan scol y tambe Colegio Arubano a introduci e buki aki como lesmaterial pa e aña escolar 2011-2012.
E ambiente ta un scol secundarion, un examenklas na unda tur mucha ta trata di haya nan diploma pa sigui studia.
Ervilia ta wak su soñonan kibra na filingrana: e ta sali na estado, sin diploma, sin trabou y un mama hoben.
Ki futuro e lo tin?
Cos di mundo no mester yena bo wowo y bende bo curpa pa esey. Harold ta bin realisa esey prome cu e subi avion, rumbo pa Hulanda. Na unda e respet pa su mes a keda? Nadine no ta haya na cas e calor di famia, su tata practicamente ta ignor`e, e ta busca e calor, E amor den un homber hopi mas bieu cu ne. E ta compronde despues cu e homber a uz`e.
George ta acepta cu e ta `otro` cu e guynan den klas. E ta un homosexual y ta demostra esey publicamente prome cu e bay afo pa studia.
Doño di Curpa…un novela cu hopi revelacion!
Si bo ta interesa di tin e novela aki den bo coleccion, esaki ta obtenibel na nos oficinanan pa solamente awg. 17,50. Buska esun dibo awe mes y asina contribui pa nos por sigui informa y educa nos hobennan


text:
WILLEMSTAD – E kampionato di MCB-RBI 2015 por wak atras riba e promé fin di siman kompleto di akshon eksitoso den e kategoria Junior (13-15 aña). Ku un bon públiko presente tantu djabièrnè, djasabra na Tio Daou komo djadumingu na Stadion di Rif por bisa RBI ta enbèrdat bek.
Djabièrnè anochi, Chris Koeiman tabata dominante tantu ku su bate komo su picheo pa guia Sta. Rosa Indians na un viktoria di 3-1 riba Sta. Maria Pirates. Pa Pirates 1 kareda, 6 hit i 2 eror. Picher perdedor tabata Tilsaimy Melfor i vários bateador a bai di 2-1. Pa Sta. Rosa 3 kareda, 2 hit i 2 eror. Picher ganador tabata Chris Koeiman i e mes a bai di 3-1 ku un honron den tereno.
Den e promé wega di djasabra, e ekipo di Trai Seru Dodgers tabata muchu fuerte pa e ekipo di Jandoret Braves ganando ku in skor di 22-2 den tres ining pa medio di asina yama ‘blackout’. Pa Jandoret 2 kareda, 0 hit i 4 eror. Pitcher perdedor tabata Jonathan Ferreira. Pa Trai Seru Dodgers, 22 kareda, 18 hit i 4 eror. Pitcher ganador tabata Yarden Lionarons ku no a permití hit den e wega aki. Dayten Biegel a konekta 3 hit i empuhá 4 kareda pa Dodgers.
Despues a sigui e wega entre Sta. Rosa Indians i Marchena Reds ku a bin kaba den un empate di 10-10 riba e fecha nashonal di 10-10. Pa Sta. Rosa 10 kareda, 8 hit i 3 eror. Chris Koeiman a konektá un mas honron den tereno i Hermain Habat tabatin un honron pa empatá e wega na 10 den nan último turno na bate di su ekipo. Pa Reds, 10 kareda, 3 hit 3 eror. Frensley Leito a bai di 2-01 na bate.
Por ultimo Sta. Maria Pirates a logra nan promé viktoria di e kampionato nobo aki ganando di Montaña Abou Rangers ku skor di 15-8. Pa Montaña Abou 8 kareda, 5 hit i 2 eror. Kevin Cicilia a resultá e picher perdedor i Etmond Jops a bai di 2-2 na bate. Pa Sta. Maria Pirates 15 kareda 7 hit i no a kometé eror, Hooi i Daal a bai di 2-2.
Djadumingu e ekipo di Marchena Reds tambe a logra nan promé viktoria ganando di Brievengat Orioles ku skor di 6-5. Pa Reds, 6 kareda 5 hit i 4 eror. Tarich Campagnard a konekta dos triple den e wega aki. Pa Orioles, 5 kareda 5 hit i no a kometé eror. Pitcher Halim Rosalina a resulta e perdedor i Jurvensly Tokaay a bai di 2-2.
Por último tabata e ekipo di Montaña Abou Rangers ku tambe a haña number di kas ku un viktoria di 9-2 riba Trai Seru Dodgers. Ruendly Carolina tabata instrumental den e viktoria aki pa su ekipo tantu na plato komo riba montikulo. Pa Trai Seru Dodgers 2 kareda 6 hit 3 eror. Pitcher pèrdèdó tabata Shane Quant i varis bateador a bai di 2-1. Pa Rangers, 9 kareda 11 hit i 1 eror. Pitcher ganador tabata Carolina i e mes tabata mihó na bate di 4-3.
Pa haña un relato mas amplio i tambe sifranan di e weganan por bai riba rbicuracao.com i tambe Facebook. Kòrda ku semper por sigui e weganan bibu na kas riba kòmpiuter, laptop òf telefon via di gamechanger.com. Djis buska rbi curacao junior i por selektá bo ekipo faborito. Tur esaki ta posibel danki na e patrosinio di MCB i Refineria Isla.


text:
Diamars mainta, mientas cu e apertura di Aña Parlamentario 2022-2023 tawata tumandao luga den Parlamento, un grupo di entre 10 pa 15 persona cu vinculo na Mike Eman y Partido AVP, a presenta dilanti di Parlamento pa manifesta. Partido MEP ta condena cu pa prome biaha Mike a orkestra un manifestacion durante e apertura di aña Parlamentario.
E grupo aki cu ta mayoria hende muhe, a presenta dilanti di Parlamento cu pancarta cu exigencia pa Evelyn bay cas. Nan a insulta Gobernador di nos pais, faltando e respet y yamando e pa corupto. E acto aki di Mike Eman ta un acto cu no solamente Partido MEP ta rechasa pero henter nos pueblo di Aruba ta rechasa esaki. Un acto infantil cu ta mustra desesperacion.
Tawata di comprende si Mike Eman lo a limita su mes na ataca politiconan di MEP den e caso aki, pasoba esaki ta su ansha politico. Pero e echo cu Mike Eman a orkestra un manifestacion y manda e grupo aki pa insulta y ofende Gobernador di Aruba, ta demostra cu Mike Eman ainda no a supera su rabia cu e tin riba nos Gobernador.
Partido MEP ta considera loke Mike Eman a haci diamars mainta, un falta di respet grandi pa henter Parlamento, pa Gobierno, pa nos Gobernador y pa henter pueblo di Aruba. Ta importante pa henter Aruba mira e nivel y e grado di muchachada cu Mike Eman ta recuri na dje.
Partido MEP ta rechasa esaki y den nomber di pueblo di Aruba, Partido MEP ta pidi disculpa na Gobernador S.E. Alfonso Boekhoudt cu mester a pasa den momentonan asina bochornoso na man di Mike Eman


text:
No tin selebrashon sentral di Dia di Rincon 2021
No tin selebrashon sentral di Dia di Rincon 2021
Kralendijk – Pa motibu di e medidanan aktual relashoná ku e vírùs di Corona i e tempu insigur mará na esaki, Entidat Públiko Boneiru den konsulta ku e organisashon FuDeCu di Dia di Rincon a disidí ku e aña aki tampoko no ta laga e selebrashon sentral di Dia di Rincon tuma lugá na e manera di kustumber.
Durante luna di aprel e organisashon lo organisá diferente evento si, ku tur hende por sigui via ‘live streaming’. Esaki ta nifiká ku lo tin un tiki kambio pa loke ta trata e eventonan ku ta mará direktamente na Dia di Rincon.
Dia di Rincon ta un manifestashon kultural anual ku nan ta organisá ya pa 32 aña kaba i ku por konta ku partisipashon di mas ku 4000 hende. E meta prinsipal ta pa trese hendenan huntu pa di e manera ei laga nan gosa di tur e partinan importante di e patrimonio kultural di Boneiru.
E aña aki pa di 31 biaha lo organisá ‘Kanto Krioyo’ ku ta parti di esaki i kaminda ta kanta tambe tokante tradishonnan, kustumbernan i leyendanan. Kanto Krioyo konosé un promedio di 1500 bishitante.
Durante un reunion kaminda diputado sra Nina den Heyer, e hefe interino di SKAL sr Felix Thomas, e presidente di Fudecu i organisadónan di Kanto Krioyo tabata presente, konhuntamente a tuma e desishon difísil pa e aña aki na otro manera duna forma na e festividatnan rònt di Dia di Rincon.
Tantu e organisashon komo tambe Entidat Públiko Boneiru ta indiká ku Dia di Rincon ta un dia di fiesta nashonal ku mester keda ku su derecho di eksistensia. Sinembargo e ta un evento tambe ku ta atraé hopi hende lokal i turista. Pa e motibu aki no ta responsabel pa laga e evento sigui na e manera original.
A palabrá ku sierto aktividatnan lo tuma lugá ku algun kambio ku ta kuadra ku e medidanan di prekoushon relashoná ku e situashon aktual. Den e temporada binidero ta sigui traha riba e programashon alternativo pa di e manera ei tòg por selebrá e aktividatnan kultural di Dia di Rincon e aña aki.


text:
Mi ta dilanti un lift y ta mira e escenario aki mi dilanti: dos conoci ta topa otro net dilanti e lift. Esun ta puntra e otro: “Conbay?”. E otro ta contesta (manera hopi di nos: “Ay, bo mes sa. Luchando!”. E otro ta contesta:”Tanten cu bo tin forsa pa lucha ta bon ainda!”. Si mi haja un chens semper mi ta mete mi mes y bisa: “Stop di lucha…djis biba e bida. Cada biaha cu bo bisa bo mes cu ‘bida ta un lucha’, bo ta ‘hasiendo’ un lucha di bo bida. Pasobra esey ta loke bo ta bisando bo mes y bo subconciencia”. E ora mi ta corda riba cuanto biaha hende ta contesta mescos ora puntra nan ‘con ta bay’!. Cultura y custumbernan ta cosnan cu hasi nos ‘ken nos ta’. Dicon?
Pasobra nos ta hinca nan den nos sistema mental y fisico dor di ripiti nan continuamente, tanto mental como den nos actitud. Nan ta parti di nos socialisacion, esta con nos sociedad ta forma nos y hasi nos ken ‘nan’ kier pa ‘nos’ ta. Te ainda parse cu sociedadnan no por a inventa un manera pa socialisa hende na un forma cu e ta ‘forma’ su propio opinion y ta ‘pensa’ prome cu e ‘adopta’ opinionnan di su mayornan y nan mayornan, di su scol y su maestro, di su iglesia y su pastor y su partido politico y su lider. Un buki cu semper mi ta recomenda pa hasi esaki comprendibel na un forma facil ta ‘the four agreements’ di Don Miguel Ruiz. Den un chat cu un amiga nos a profundisa basta riba e tema di kico ta hasi nos felis como hende. Anto e conclusion tabata cu na momento cu bo por scoge conciente, saliendo for di e pakete di norma y balornan cu bo mes a evalua a base di bo propio cana den bida, bo por hasi escogencianan hopi conciente.
Akinan mi kier a usa e palabra cu casi nos no sa tende mas y esey ta e birtudnan di bida cu supuestamente ta hinca den cada un di nos ora nos a nace. Nos cada un lo a nace puro y limpi, sin mancha y jena cu birtudnan cu Dios a regala cada un di nos. Birtudnan manera pasenshi, benevolencia, caridad, curashi, fe… pero poco di nos ta lanta den un ambiente unda nos ta papia riba e birtudnan aki y unda nos ta stimula nos yiunan pa desaroja nan y biba segun nan. Ta berdad cu nan ta scondi den tur enseñansa spiritul y religioso, pero con nos lo por desaroja nan si nos no conoce nan como ‘producto’? Muchanan awendia ta pidi un refresco cu un normalidad asina grandi, aunke tur hende cu e profundisa nan mes un tiki den nutiricion sa cu entre otro e refresconan gaseoso ta esun cu ta causa hopi daño na e curpa humano ora cu bebe di mas y como un reemplasante pa awa. Supuestamente tur mayor sa esaki tambe…toch nan ta toler’e. Pasobra nan no ta stima nan jiu?. Probablemente esey no ta e causa, pero mas tanto pasobra e la bira un custumber cu a bira automatico pa nos. Anto e ta smaak bon tambe, pasobra e ta yen di sucu. Asina hopi mayor ta matando nan propio jiunan, cu ‘tur bon intencion’, si nos mira e programa ‘Honey, we’re killing the kids’.
Tanten tin demanda lo tin oferta y dia cu e cliente stop di cumpra e productonan lo bin otro producto mas sano na nan lugar di e mesun importadornan. Cambio casi semper ta bin di e massa. Dia e massa bisa ‘ta basta’, cambio lo bin. Y aki te hasta e poder di propaganda por trese un cambio ora cuminsa realisa cu tin e opcion pa cambia e ‘aggressive marketing’ pa ‘goodwill marketing’ unda bo ta contribui na e bienestar di e comunidad cu a duna bo su confiansa. Asina cada biaha nos ta purba di hasi e caminda di bida…un lucha menos…pasobra nos ta scoge conciente pa e cosnan cu ta hasi nos felis… bida ‘no’ ta asina dificil, si nos siña nos mes pa bib’e cu mas conciencia y cu mas birtud.
Hasi bo mes felis, hasi esunnan rond di bo felis…. No hasi na otro loke bo no kier pa un otro hasi cu bo… No obliga otro pa hasi cosnan cu e no por compronde…no dal, no mata, no bende droga na muchanan inocente, no abusa di muchanan inocente…no core descabeja, respeta bo prohimo, stima Dios, bida segun su imagen…pa mi esey ta amor…un dushi caminda sin bida…cu su pruebanan, pero sin lucha…mi ta djis sigi cana, sabiendo ken tin mi man wanta…


text:
Sindicato nobo kier lanta cabes na aeropuerto
Tin indicacion cu un grupo di trahado di aeropuerto y malcontento cu sindicato STA lo kier  lanta un sindicato nobo. Ya caba nan a...
AZV y dentistanan no a haya otro ainda riba rebaho di gasto
Diferente dentista na Aruba a keha e ultimo dianan atrobe riba e maneho di AZV pa baha e prijsnan cu 21,2 porciento. Ya for di...
Ainda Venezuela ta keda segundo mercado mas grandi pa Aruba su turismo
Pa añanan largo e mercado di  Venezolano tabata uno masha codicia y  balora turisticamente riba nos isla. Sinembargo durante e ultimo aña e mercado...
Cliente ta expresa su desgusto pa cu e suspension di vuelo di InselAir
Insel Air tin algun luna ta pasando den problema financiero manera ta conoci caba. Suspension di vuelo pa otro destinacion nan den Caribe a...
Caminda di cruz pa haya cita cu algun dokter di cas
Tin dokter di cas unda pashentnan ainda mester cana un caminda di cruz pa haya cita. Esaki Bon Dia Aruba ta haya sa di AZV. Relativamente...
Cifranan mas halto di casonan confirma di Zika
Departamento di Salud a duna cifranan nobo ayera tardi pa e situacion cu Zika y otro malesanan di sangura. Ainda nan no kier papia di...
Estafa multi miyonario cometi pa ex empleado di Setar
E famoso caso di 'Panama Papers' a expone un presunto estafa organisa pa Egbert Koolman y su ex casa Evarina Koolman, esaki segun un...
Promesa falso di gobierno pa cera dump
âHaya mi ta bay di mi cas atrobe paso e huma ta haci mi yiunan malo. Danki ministerMike Eman pa duna Parkietenbos prioridad! Inhalers to...
Colegio Arubano a ofrece docentenan un dia di curso
Ayera Colegio Arubano tabata tin un dia bastante interesante unda a ofrece docentenan cursonan educativo y informativo riba diferente topiconan. E scol ayera a...
FTA a gana referendum di trahadonan Orchid Casino
Sindicato FTA a gana e referendum di e trahadonan di Orchid Casino den hotel Riu Antillas cu a tuma luga na MFA Noord, ayera...


text:
Fundashon Alton Paas a lanta ku e meta pa trese konsientisashonn i traha riba un mihó bienestar pa personanan ku un dwarslaesie i otro tipo di paralisis. Esaki pa alkansá e vishon un futuro sin limitashon, kaminda bo ta mira un persona por partisipá aktivo den komunidat maske ku e ta usa un ròlstul pa move.
Trahando riba esaki bo ta mira e diferente retonan ku tin pa personanan ku ta usa ròlstul. Sea ku ta e fondo pa kubri un transporte, e orario pa haña transporte òf e okashon ku tin bia ta trese èkstra limitashon pa un persona den ròlstul por sali i disfrutá di e kamindanan ku un persona den ròlstul por bai.
Awor aki ku ta yegando fin di aña 2021 i ku nos ta birando aun mas konsiente kon pa biba ku e normal nobo ku covid-19, e oportunidatnan ta presentá pa kuminsa sali bèk.
Danki na e diferente donantenan di Fundashon Alton Paas por a kuminsá un kampaña spesial pa por yuda mas hende den ròlstul ku transporte aksesibel pa tarifa di 20 florin bai i bin bèk.
Nos tin dos Wheelee spesial pa por transportá un persona den ròlstul huntu ku dos akompañante ku ta kana ku por bai gratis huntu ku e persona den ròlstul. Un di e Wheeleenan ku ta modèl Citroen Berlingo tin espasio ku e ròlstul ta bai te dilanti banda di e shofùr i e otro Wheelee ku ta modèl Peugeot Partner tin espasio pa ròlstul mas grandi, bo por sinta banda di bo akompañante.
Pues si bo ta den ròlstul i bo ke bai sali. Bo por Whatsapp òf bèl nos na 5100087 i reservá un di nos Wheeleenan pa hiba bo kualke kaminda, kualke ora i kualke día i buska bo bèk. Pa esaki bo ta paga solamente 20 florin.
Tur esaki ta pa logra ku e persona den ròlstul por sali for di su isolashon i disfruta di Kòrsou huntu ku su sernan kerí meskos ku kualke otro persona.
Ku esaki nos ke enkurashá mas persona den ròlstul òf famia di un persona den ròlstul pa tuma kontakto ku nos i hasi bo reservashon pa asina abo tambe por probechá di e kampaña aki ku ta balido te ku desèmber 2021.


text:
KRALENDIJK – E departamentu di enseñansa di Stinapa a start ku un programa nobo pa laga un grupo di hóben sera konosí ku naturalesa di e isla. FORSA ta un instituto ku ta akohé muchanan ku tin problema sosial of di komportashon.
E organisashon ta brinda guia den grupo, un fasilidat di bòns bèk i un mediadó kultural. STINAPA a uni forsa ku FORSA pa ofresé un programa edukativo kaminda nan ta haña lès paden i pafó pa siña di naturalesa di Boneiru.
Algun di e aktividatnan ta enserá identifiká piská durante ku nan ta snòrkel, eksplotá kuebanan i alabes gosa di e loke nan ta eksperensiá.


text:
Den nomber di Fraccion di MEP mi a pidi un reunion cu caracter di urgencia den Comision Financiero di Parlamento cu Minister Bermudez, pasobra e minister ta hopi keto ultimo temponan aki, mientras cu tin hopi speculacion den comunidad.
Mas especifico nos a pidi pa Minister Bermudez duna Parlamento informacion riba e sigiente puntonan:
1. status di e presupuesto 2015
2. conseho di CFT riba presupuesto 2015
3. status di e debenan di Pais Aruba cu ta madura den e sigiente 6 luna y con esakinan lo wordo financia (paga)
Fraccion di MEP ta hopi preocupa pa e situacion financiero di nos pais, pero mas aun locual tin nos mas preocupa ta e silencio hermetico di Gobierno.
Nos ta urgi e Minister pa bin Parlamento mas pronto cu ta posibel pa nos haya e informacionnan crucial aki.


text:
Na juli 2022 a tuma luga e competencia di natashon “Arubaanse”. No ta ningun sorpersa cu e team mas grandi di Aruba a Sali campeon un bes mas di e competencia aki.
Aruba Dolphins a Sali campeon na varios ocashon di e Campeonato aki. E anja aki sinembargo Aruba Dolphins a demostra pakiko nan ta e campeonan di Aruba. Ja caba na April 2022 Aruba Dolphins a Sali campeon na e Stingray Challenge y un bes mas nan ta triunfa.
Aruba Dolphins a gana un total di 212 Medaya y a triunfa cu un score di 1872 cual ta 386 punto for di e team cu a Sali 2ndo Lugar y 720 punto for di e team cu Sali 3er lugar.
E atletanan di Aruba Dolhpins a logra:
75 Medaya di Oro
67 Medaya di Silver
70 Medaya di Brons
Esaki sigur ta un logro hopi impreshonante mirando cu e anja aki Arubaanse a permiti cada atleta landra solamente 2 evento individual, caminda cu esaki normalmente ta 3 evento y solamente 1 team di relevo por acumula punto pa team.
Pero Atletanan di Aruba Dolphins a hasi nan maximo esfuerzo pa asina logra Sali campeon di e evento aki.
Pabien special ta bai pa e 16 atletanan cu nan logra Sali den Top3 den can Categoria, Leah-Paris Kock, Owen Dirks, Samuel van den Berg, Kailen Wouters, A’Drian Vrolijk, Jayla Stuut, Zivah Croes, Jaythan Winterdal, Aliyah Estrada, Liv Farro, Celine Robinson, Jayrick Winterdal, Bobby Gibson, Braynsley Dirksz, Arvid Farro y Chloe Farro.
Aruba Dolphins kier felicita tur atleta y tambe e mayornan cu ta duna di nan banda pa pusha tur atletanan pa train Huntu como e gran famia di Aruba Dolhins nos a logra!


text:
Preisnan di material di konstrukshon a subi mundialmente
Pa motibu di desaroyo ekonómiko mundial aktualmente (inflashon na gran parti di mundu, guera na Ukraïna, efektonan despues di e pandemia di COVID, krisis di energia), e preisnan di hopi produkto a subi mundialmente. E preisnan di materialnan di konstrukshon tambe a subi konsiderablemente i e espektativanan ta ku e fin no ta na bista ainda. E desaroyadó di proyekto Wechi Management Company ta sigui e desaroyonan akí di aserka i kaminda ta nesesario, probablemente lo mester ahustá e preisnan di benta den futuro.